Эркин Аъзам: «Қаламдан бошқа қуролим йўқ» (2012) — www.ziyouz.uz\nБош саҳифа СуҳбатларЭркин Аъзам: «Қаламдан бошқа қуролим йўқ» (2012)\nЭркин Аъзам: «Қаламдан бошқа қуролим йўқ» (2012)\n– Эркин ака, ҳозирги адабий жараёнга муносабатингиз қандай? Адабиётимизнинг бугунги даражаси сизни қаноатлантирадими? Бир китобхон сифатида, абадиётга дахлдорлик даъвосидаги адабиёт рамзлар ортига яшириниб иш кўришга зўр бермаяптимикан, деган хавотир бор менда. Гоҳо санъат воқеликни реал тасвирлашдан қўрққани учун мавҳумликка юз бурмаяптими, деган хаёлга боради киши. Шу ҳақда сиз қандай фикрдасиз?\n– Кўзингиз тушгандир, уч-тўрт йил бурун “Ўзбек тили ва адабиёти” журналида бир суҳбатим чиққан, мен унда адабий жараённи гоҳ тўхтаб, гоҳ силжиб қоладиган носоз аравага ўхшатган эдим. Бугун ўша муқоясамдан хижолатроқман. Каминани қаноатлантирадими-йўқми, ҳарқалай, кейинги чоғларда адабиётимизда бир жонланиш, кўтарилиш бордек. Кетма-кет дурустгина асарлар, янги номлар пайдо бўлаётир. Демак, арава йўлга тушган, обод-обод манзиллардан умид қилиш мумкин…\nДарвоқе, сиз айтган рамзу мажозлар орқали иш кўришнинг нимаси ёмон? Бадииятнинг асосий шартларидан эмасми бу?! Жўнлик ёмон, яланғоч баён ёмон. Тасвирни атай мавҳумлаштиришни назарда тутаётган бўлсангиз, у энди бошқа гап. Рамзлардан фойдаланишни кўр-кўрона мавҳумлаштириш иштиёқидан фарқламоқ керак. Воқеликни зўрма-зўраки мавҳумлаштириб кўрсатишга уриниш кўпинча муаллиф мақсадининг етарли идрок этилмагани, аниқ-равшан эмаслигидан ёки беҳуда маҳорат даъвосидан келиб чиқадиган ҳол. Аммо қуруқ воқеанавислик йўлидан борсангиз яна бир бало! Бунда меъёрни сақлаш муҳим шарт. Асли истеъдоднинг бир аломати ҳам меъёрни ҳис эта билишда эмасми, нима дедингиз?\nТўғриси, сизнинг ташвишингизда жон бор. Баъзи нарсаларни ўқиб бошингиз қотади: рўйи заминдаги ҳаётни тасвирлаяптими бу ё осмони фалакка чиқиб кетдими? Алаҳсирашни эслатадиган бу сўзлар бўтқасидан муддао нима? Муаллифнинг ўзидан гап сўрасангиз, ё бақрайиб тураверади (“Бўлган-турганим шу, керак бўлса, тушуниб ол!”), ё кўзини осмонга олади (“Сен янгича услубларни англамайдиган бир нодон бўлсанг мен нима қилай?!”). Қўяверинг, “болаларча гўллик касали” бу, бир кун келиб ўтиб кетар, эси кириб қолар. Хоҳламаса, ўзидан кўрсин – ёзган китобини хотинидан бошқа ҳеч ким ўқимайди!\n– “Мен ўзимни қувонтирган, қайғуга солган, қийнайдиган нарсаларнинг барини образларга айлантиришга, поэзия бағрига жойлашга ўрганганман. Менинг ҳамма асарларим катта бир иқрорноманинг бўлакларидир”, деган экан Гёте. Тўғри, муаллифнинг шахсий иқрорлари ва эътирофларидан мутлақо ҳоли бўлган асарни топиш маҳол. Аммо бу қараш ҳақиқатга қай даражада мувофиқ?\n– Бу гапнинг нимасига ажабланасиз? Гёте ҳақ, албатта. “Анна Каренина – аслида менинг ўзим” деган Толстой ҳам ҳақ. Ҳар қандай асар муаллифнинг шахсий иқрор ва эътирофларидан озиқланади-да. Танлаган қаҳрамонларию воқелик шунинг ифодачиси бўлади. Муаллифнинг қараш ва эътиқодига зид воқеликни акс эттирган бирон асарни биласизми, айтинг. Замонлар ўтиб у ўзгача талқин қилиниши – эътибор топиши ёки инкор этилиши бошқа масала. Одам ўз бўйидан баланд сакрай олмайди деймиз-ку. Демак, гап ана шу эътиқоднинг нечоғли аҳамиятли эканида. Чинакам бадиий асарда фикр-қарашлар гоҳо муаллифнинг “бўйи”дан ўзиб кетиши мумкин. Муайян асар ва муаллиф шахсиятининг ҳар доим ҳам мувофиқ келмаслиги шундан. Сиз ёзувчиман деганнинг ҳаммаси ҳам олижаноб бўлади деб ўйлайсизми, нима? Аммо асар битаётганида у олижаноб бўлмоққа мажбур! Акс ҳолда ўзидан кўрсин. Ахир, адабиётнинг асл моҳияти, вазифаси инсонни олижанобликка даъват этиш эмасми?\n– Яқинда Колумбия университети олимлари ХХ аср ўзбек адабиёти намуналарини инглиз тилида чоп этиш бўйича иш олиб бораётгани ҳақида маълумот олдик. Нашр қилинадиган асарларни саралаш бизнинг мутахассисларимиз зиммасида экан. Ана шу асарларнинг тахминий рўйхати билан танишишимга тўғри келди. Аммо мазкур рўйхатдаги баъзи асарларнинг бадиий савиясини у даражада юксак деб бўлмайди. Улар замонавий ўзбек адабиёти ҳақида тўлиқ тасаввур бера олмайди. Шу вазифа сизнинг зиммангизга тушса қайси асарларни тавсия этган бўлардингиз?\n– Адабиёту санъат асарларини баҳолаш таъб, дид, савия, ҳатто кайфиятга боғлиқ масала. Барчага бирдек маъқул тушадиган асарни топиш қийин – дид, савия ҳар хил. Сиз айтган тўпламни тузувчилар ҳам тирик жон, янглишиши мумкин, мутолаа доираси торроқ бўлиши мумкин ва ҳоказо. Унақа антологияларнинг мазмун сифати ҳар доим ҳам кўнгилдагидек бўлавермайди, ишонинг. Улар кўпинча тўпловчиларининг бадиий дид, савиясини акс эттиради, холос. Бироқ ҳар не бўлганда ҳам бу ишда шахсий муносабатларни бир четга қўйиб, инсоф, адолат билан иш тутган маъқул. Чунки у ҳар куни нашр этиладиган оддий тўплам эмас, неча ўн йилликлар оша бир мартагина чиқадиган миллий антология. Уни ўқиган ажнабий китобхон миллатингиз, халқингиз, маданиятингиз ҳақида маълум тасаввур ҳосил қилади. Бундай антология тузишга киришганда, кўпдан-кўп хос талаблардан ташқари, одам миллатпарвар, ватанпарвар ҳам бўлмоғи лозим. Бирор жойга меҳмон бўлиб бораётган киши эгни-бошига қараб олиши керак-да, тўғрими?\nЭнди сиз куйиниб тилга олган антологияга келсак, менинг ундан хабарим йўқ экан, нималар киритилганию киритилмаганини билмайман, шунга кўра ҳозирдан бир нима дейишим қийин. У ёғини айтадиган бўлсам, ўша тўпламни мен тузганимда ҳам кимдадир эътироз туғилиши табиий эди. Ҳали айтилганидек, у менинг дид-савиямга мос бўлар эди-да. “Ҳар кимнинг ўз таъби бор” деган гап бежиз эмас. Нисбатан оқилона йўли шуки, бунақа масалалар Ёзувчилар уюшмаси иштирокида, кўпчиликнинг ўртасида ҳал этилса тузук.\nЯширмайлик, бегонапарастроқмиз. Яъни – бошқалар зўр-у, биз сал берироқ, уларнинг асарлари яхши-ю, ўзимизники сал мундайроқ… Йўқ, баралла айтса бўлади: катта адабиётимиз бор, яхши-яхши асарларимиз бор! “Олдингдан оққан сув-да” деб бурун жийирмасдан, уларни холис назар билан ўқимоқни, қадрламоқни ҳам ўрганайлик.\nХабарингиз бор, биз “Тафаккур” журналида жаҳон адабиётидан намуналар ёритиб борамиз. Лекин битта ҳикоя танлаш учун неча-неча тўпламни варақлаб чиқишимизни биласизми?! Дурдона деганлари ҳар куни топилавермайди. Баъзи нарсалар, кечирасиз-у… “ўзимиз қатори”. Ахир, жаҳон бошқаю биз бошқа, жаҳон адабиёти бир тарафу биз бир тараф эмасдирмиз! Ўзбек адабиёти ўша биз маҳлиё бўлиб қарайдиган жаҳон адабиётининг бир бўлаги, ҳавас қилгулик, муносиб бўлаги…\n– Барча виждонли зиёлилар сингари сизни ҳам Ватан ва миллатни мукаммал кўриш истаги ташвишга солиши табиий. Айтинг-чи, узоқ йиллик ижодий изланишларингиз шу эзгу мақсадга қай даражада хизмат қила олди? Эҳтимол, бу истакларнинг ижобатини кўриш учун “бошқа йўллардан ҳам фойдаланиш керакдир…” деган фикр бирор марта бўлса ҳам хаёлингиздан ўтганми?\n– Ёзганларим нимагадир хизмат қилган-қилмаганини айтиш менинг вазифамга кирмаса керак. Буни тусмолламоққа ҳам ҳаддим сиғмайди. Лекин шуниси аниқки, нуқул таъриф-тавсиф билан мақсадга эришиб бўлмас. Шу ватан, шу миллат меники деган одам унинг камчиликларидан куйинади, гоҳо аччиқ гапларини ҳам қайтармай айтади, ёзади. Буюклардан кимдир, Белинский бўлсамикан, “Ўзига тик қарай билган миллатгина юксалади”, деган экан. Халқимиз ҳам “Дўст ачитиб гапирар” дейди-ку!\n“Бошқа йўллардан фойдаланиш” деган сўзингизга, тўғриси, унча тушунмадим. Мен ўзимни камтарин бир қаламкаш санайман, қаламдан бошқа қуролим йўқ, бошқасига даъво ҳам қилолмайман.\n– Деярли барча қаҳрамонларингизни ушалмаган орзулар ўкинчи изтиробга солади. Мазкур ҳолат Асқар, Шамшодбек, Бердибойлардан тортиб Болта Мардону Жийдалидан чиққан Жўрақулгача – барча образларингизда учрайди. Бу нимадан далолат? Наҳотки, Тангри “инсонни бир умр бахт излаш азоби билан жазолаган бўлса…”\n– Устоз Асқад Мухторнинг сўзлари-да. Нақадар топиб айтилган шоирона таъбир! “Бахт излаш азоби билан жазолаш…” Ҳамма сўзининг тагига чизиб қўйгингиз келади, шундай эмасми?\nРаҳматли Чингиз Айтматов қаҳрамонларнинг мурод-мақсадга етишуви билан якун топадиган эртаксимон нимадир ёзишни орзу қилиб ўтди. Рус муаллифларидан яна кимнингдир шундай гапи эсимда: “Азобу изтиробларни енгган ошиқ-маъшуқ ниҳоят лимузинга ўтириб порлоқ уфқлар сари йўл олса кошки эди! Лекин улар йўлда бирор фалокатга учраши ҳам мумкин-да, шуниси чатоқ. Начора, ҳаёт деганлари эртак эмас…”\nГерман Гессенинг “Август” деган эртакнамо асари бор, бош кўтармай ўқийсиз, бағоят пухта, санъаткорона ёзилган. Қизиғи шундаки, шарқ ҳикматларини ёдга солади. Аммо қайтиб ўқигингиз ёки таржима қилгингиз келмайди. Нега? Гарчи хотимаси эртаклардаги каби шодумонликдан иборат бўлмаса-да, асарда ифодаланган ҳикмат очиқ-аён: “ҳаётда бахтиёр бўлмоқ учун одамлар сени эмас, сен одамларни севмоғинг керак” деган гап. Зарур, ибратли фикр. Бироқ реалистик асарга хос сирлилик, мураккаблик йўқ. Ҳикмат бўртиб қолган… Хулоса шуки, бадиий адабиёт ахлоқий муаммолардан баҳс этиши мумкин, зарур ҳам, лекин у зинҳор ахлоқшунослик илми эмас.\nУшалмаган орзулар ўкинчи, изтироби бўлмаса, у қандай адабий қаҳрамон, у қандай бадиий асар?! Шу “гўзал изтироб”ни (Рауф Парфи таъбири) бошдан кечирмаса, қаҳрамон қандай юксалади, қандай идеалга талпинади? Китобхон унга ишонадими, ундан таъсирланадими? Боя сиз санаган қаҳрамонларда ростдан ҳам шундай хислат топилса… мени хурсанд қилдингиз, раҳмат. Камина чинакам бадиий асарни изтироб меваси, изтиробнома деб биламан. “Дилда дардинг бўлмаса, сардафтаримни кавлама”, демайдими оташин Машраб!\nАсарда сирқираган дард бўлмаса, изтироб ифодаланмаса, шундан ҳосил бўлгуси тайин мақсад-муддао кўринмаса, ўқувчи мардумнинг бошини қотириб нима керак?!\n– Бадиий ва публицистик чиқишларда сийқа жимжималар кўпайиб бораётган кезда ўзига хос услубингиз халқни адабиётга, адабиётни халққа яқинлаштираётганига шубҳа йўқ. Афсуски, ёш носирлар орасида сўзга заргарона ёндашувлар у даражада кўп эмас. Устоз адиб сифатида уларга қандай маслаҳат берган бўлардингиз?\n– Бир ёзувчимиз бор, ёшлигида ёзган асарларида ифода чатоқ, тил ғализ эди. Ҳозир у хийла ном қозонган, даста-даста китоблари чиққан, лекин ҳамон “дудуқ”. Ўзига зиён, ҳар қанча қизиқ нарса ёзмасин, асарлари яхши ўқилмайди, бир-икки саҳифасидан ўтиб-ўтмай ташлаб қўясиз. Ёзишни бошлаган кезларида “Бу нима деганинг, тилини чумчуқ чўқигур!” дейдиган талабчанроқ бир устоз ёки муҳаррирга учрамаган-да. Бугун энди шундан гап қўзғаб кўринг-чи! Тўғри, оддий китобхон унча-мунча қусурни сезмаслиги, тасвирланган воқеага қизиқиб, ўқиб кетавериши мумкин. Лекин бир қарашда силлиқ, бенуқсон кўринадиган айрим матнларни қўлга қалам олиб кўздан кечиринг-чи, “соғ” жойи қолармикан! Афсуски, сўз-жумлага эътиборсизликни ёшларимиздангина эмас, элга маълум баъзи оқсоқол адибларимиз ижодидан ҳам топса бўлади. Ёзувчилик даъвоси билан чиқдингизми, гап санъати эмас, сўз санъатига амал қилиб, уларни танлаб-танлаб, ўрни-ўрнига қўйиб ёзинг-да, барака топкур!\nБундай ҳолга асосий сабаблардан бири – адабий нашрларимизда талабчанлик сусайиб кетгани, ҳар доим ҳам шараф келтирмайдиган машаққатли ҳунар эгаси бўлмиш чинакам муҳаррирларнинг камёблиги. Оқибатда – муҳаррир ҳам муаллифнинг ўзи, мусаҳҳиҳ ҳам… гоҳо тақризчию ўқувчи ҳам ўзи!\nЁшларимизга маслаҳат бериш ваколатим бўлса, айтай: ҳадеб ўзинингу битта-иккита тенгдошининг ёзганларини ўқийвермасдан, бошқаларни ҳам, биринчи галда Абдулла Қодирий, Ойбек, Ғафур Ғулом, Абдулла Қаҳҳор, Саид Аҳмад сингари устозларни синчиклаб ўқисин, эринмаса, қиёслаб кўрсин. Шояд бир натижа чиқса. Ёки улар эскирганми? Нима, ўзимиз “янги” бўлиб қолибмизми, қачон?\nЯна бир маслаҳат. Шошмайлик. Бугун ёзилганини эртагаёқ чиқаришга ошиқмайлик. Адабий матн бир қайновда тайёр бўладиган қиём эмас.\nЁшларимизнинг ҳавас қилгулик тили “бурро”лари ҳам талайгина. Келинг, рўйхат қилиб ўтирмайлик. Эртага бир кун юзимиз шувит бўлиб қолмасин. Гарчи, ишни сўзга меҳр қўйишдан бошлаган одам кейин бориб унга хиёнат қилмаса керак.\n– “Шовқин” романида қадриятлардан узилган, матбуотчилар таъбири билан айтганда, “оммавий маданият” таъсирига тушиб қолган кимсалар образи тасвирланган. Бундан эзгу мақсадларни кўзлаганингиз аён. Аммо асарингизда қалтис эпизодлар ҳам йўқ эмас. Комиллик йўлида нафс ва ҳирс каби иллатларни енгиб ўтиши лозим бўлган миллатнинг ёш вакилларига бу ҳолат акс таъсир кўрсатмасмикан, нима дейсиз?\n– Типик қаҳрамонларни типик шароитларда тасвирлаш; ижобий ва салбий қаҳрамон… Соцреализм таъсири ҳали талай замон қонимиздан аримайди шекилли. Кимни қаҳрамон қилиб олиш, уни қай йўсинда кўрсатиш ёзувчининг ихтиёрида эмасми? Яқинда бир роман қўлимга тушди (русча), қаҳрамонлари – бомжлар, бошпанасиз дайди-саёқлар, сизу бизнинг назаримизда асарга, айниқса, роман аталмиш полотнога қаҳрамонликка сира-сира ярашмайдиган, арзимайдиган кимсалар… Қизиқиш билан ўқиб чиқдим, лекин ҳечам уларга ўхшаб дайди бўлгим келгани йўқ, ҳавас ҳам қилмадим. Ёзувчи кенг ҳаётни тасвирламоғи лозим экан, ҳаётда шунақалари ҳам бор-да, начора? Ҳамма гап муаллифнинг муносабатига, берадиган баҳосига, борингки, мақсад-муддаосига боғлиқ-да.\nБугун кулгили туюлар, аммо бир вақтлар Ёзувчилар уюшмасидаги муҳокамаларда романдаги ижобий ва салбий қаҳрамонлар нисбати бармоқ букиб санаб чиқиларди. Менимча, ўшандай қолипу қуюшқонлардан холи чинакам адабиётнинг қаҳрамони ҳаётий, ҳаққоний бўлмоғи керак, тамом-вассалом! Худога шукурки, бизнинг адабиётда ҳам ана шундай образлар дунёга кела бошлади.\nЯқинда устоз Иброҳим Ғафуров билан шу борада гурунглашиб қолдик. У киши неча йиллардан буён рус тилидаги “ханжа”, “ханжество” сўзларининг ўзбекча лўнда бир муқобилини тополмаётганини айтиб мени ҳайратга солди. Инсон ҳаётига доир жамики ҳолу ҳолатни номламоққа қодир бой луғатимиздан-а! Шундоқ заргар таржимон-а!.. Маъносини аниқ-тиниқ англаб турганимиз шу сўзга икковлашиб муносиб “эгизак” қидира кетдик. Ўзни сипо тутиш, қўй оғзидан чўп олмагандек қилиб кўрсатиш, бузоқнинг ҳақи деб сут ичмаслик… Лекин айнан, ихчам ифодаси топилмади, қаранг. Ваҳоланки, миллий феъл-атворимизга жуда мос келадиган ибора! Ахир, ўзимизни хийла сипо кўрсатмоққа уринишимиз, мусичаи беозордек тутишимиз, тирикликнинг гоҳо тубан ўйинларидан парҳезкор қилиб кўрсатишимиз бор гап-ку!\nКелган хулосамиз шу бўлдики, ҳарчанд фазилатли, солиҳу олижаноб халқ саналмайлик, бани одамга хос иллату қусурлар бизга ҳам бегона эмас! Лекин шуни эътироф этмоққа қолганда, гарчи тилимизда аниқ ифодаси топилмаган бўлса-да, ўша “ханжа”лигу “ханжество” бизда ҳам етарли!\nЭнди “Шовқин”га келсак, мен унда бировни ёмонлаш ёки қоралаб кўрсатишни мақсад қилганим йўқ, асло – кечаги замонда кечган воқеликни бор-борича тасвирламоққа уриндим, холос. Бунга эришолмаган бўлсам ёки сиз айтгандек тушунилаётган бўлса – менинг айбим. Лекин бошқа назар билан, дейлик, ҳалиги “ханжество”ни бир четга қўйиб ўқиб кўрилса-чи?\n…Ёшларимиз ҳар нарсага айниб-бузилаверса, айрим эллардаги каби интернетни чеклаш, томларимиздаги “тарелка”ларни йиғиштириб олиш керак бўлади…\n– Биламизки, Абдулла Қаҳҳор, Миртемир, Асқад Мухтор каби устозлар ўз даврида ёш истеъдод эгаларини рағбатлантириш борасида салмоқли ишлар қилган. Бугун сиз ҳам устозлик мақомига эришгансиз. Сизга шогирд тушишни истовчи ёшлар кўп. Айтинг-чи, “яшашни масъулият деб тушунадиган, қаҳрамонлари ҳаётга, одамларга танқидий, талабчан назар билан қарайди”ган сиздек адиб адабиётимизнинг эртаси ҳисобланган ёшларни қўллаб-қувватлаш учун нималар қилди?\n– Умрим адабиёт нашриётию адабий журналларда (“Гулистон”, “Ёшлик”, “Тафаккур” ҳам шу жумладандир) хизмат билан ўтди, ўтаётир. Қўлёзма саралашда муаллифнинг ёш-қарилиги ёки бошқа “имтиёз”ларига қараб эмас, ҳамиша муайян нашр талаблари, аввало, адабиёт манфаатини кўзлаб иш тутмоққа ҳаракат қилдим. Шу аснода, табиийки, кўплаб ёшларимизнинг асарлари ҳам қўлимдан ўтган, маъқул келганларини имкон борича қувватлаб-қўлтиқлаб нашрга тавсия этганман. Бугун уларнинг адабиётда эришган ютуқларидан шоён ғурурланиб юраман.\nБеайб Парвардигор, бу борада гоҳо кимгадир етарлича меҳрибонлик қилолмаган ёки талабчанликни ошириб, кўнглини қолдирган бўлсам – айби бўйнимда. Шулардан кимки киройи бир асар ёзиб чиқиб каминанинг ўшандаги хатосини исботласа, қўшилишиб қувонмоққа тайёрман.\nСафарали ҚУРБОНОВ суҳбатлашди.\n«Ёшлик» журналининг 2012 йил 2-сонидан олинди.\n← Аввалги Аввалги Холис эътироф эҳтиёжи (профессор Қозоқбой Йўлдошев билан мулоқот) (2012)\nКейинги → Кейинги: Хосият Бобомуродова: «Аввало истеъдод зарур» (2012)


Навоийшунос олима, Ўзбекистон Қаҳрамони Суйима Ғаниева вафот этди\n14:58 / 01.09.2018\nЎзбекистон Қаҳрамони, навоийшунос олима Суйима Ғаниева 86 ёшида вафот этди. Бу ҳақда Kun.uz манбаси хабар берди.\nСуйима Ғаниева 1932 йил Тошкентда туғилган. Ўрта Осиё давлат университети (ҳозирги ЎзМУ)нинг Шарқ факультетида таълим олган. 1956 йилдан ЎзФА Тил ва адабиёт институтида, Тошкент Давлат консерваториясида, 1993 йилдан Тошкент Давлат шарқшунослик институтида ишлаб келган.\nОлима адабиётшунослик, матншунослик ва таржимачилик соҳасида яратилгаи 20та китоб ва рисолалар, 300дан ортиқ мақола ва тақризлар муаллифи ҳисобланади.\nСуйима Ғаниева Алишер Навоий асарларини нашрга тайёрлаган. Олима «Мажолис ун-нафоис»нинг илмий-танқидий матнини чоп эттиргач, «Навоий дастхати» китобини ўқувчилар ҳукмига ҳавола этган. Алишер Навоий мукаммал асарлар тўплами (20 томлик)да у «Мажолис ун-нафоис», «Маҳбуб ул-қулуб», «Муншаот», «Вақфия», «Ҳамсат ул-мутаҳаййирин», «Ҳолоти Саййид Ҳасан Ардашер», «Ҳолоти Паҳлавон Муҳаммад», «Назм ул-жавохир», «Муҳокамат ул-луғатайн» каби асарларни изоҳ ва таржималар билан нашрга тайёрланган.\nНавоийнинг насрий меросини ўрганиш - Суйима Ғаниева илмий фаолиятининг энг салмоқли, энг намунали қисмини ташкил этган.\n1999 йилда Суйима Ғаниева «Эл-юрт хизмати» ордени, 2008 йилда «Буюк хизматлари учун» ордени билан тақдирланган. Абу Райҳон Беруний номидаги Ўзбекистон Давлат мукофоти совриндори, Ўзбекистон қаҳрамони эди.\nСуйима Ғаниева бугун, 1 сентябрь куни «Чиғатой» қабристонида дафн этилади.\nKun.uz таҳририяти марҳуманинг оила аъзолари ва яқинларига чуқур ҳамдардлик изҳор этади.\n20:00 / 28.08.2019\nПрезидент фармони билан уч нафар фуқарога «Ўзбекистон Қаҳрамони» унвони берилди\n07:56 / 03.09.2018\n16:35 / 27.07.2018\nЎзбекистон Қаҳрамони Сиёсатхон Абдуллаева вафот этди


Закот, Садақа, Вақф ва Қарз Ҳасана / Ислом молияси\nHome Ислом молиясиИжтимоий молия\tЗакот, Садақа, Вақф ва Қарз Ҳасана\nИжтимоий молияТадбиркорлик одоби\n09.12.2019 702 views\nЖаҳон Банки маълумотларига кўра (2016) дунёда 767 миллион киши халқаро стандартларда белгиланган кунига $1,9 миқдоридаги минимал даражадан кам даромад ҳисобига кун кўрмоқда. Садақа ва ўзаро ёрдам эса ижтимоий адолат ва нисбий тенгликка эришиш борасидаги асосий тушунчалардан бўлиб ислом динида муқаддас саналади. Ижтимоий адолат ўрнатиш борасидаги вазифасидан келиб чиқиб бу тушунчалар инсон иймонининг асосий устунларидан ҳисобланади. Жамиятдаги тенгсизликни (камбағаллик, ночорлик ва ҳоказо) Ислом Ижтимоий Молияси (ИИМ) ёрдамида камайтиришга эришиш мумкин. ИИМ закот, вақф, садақа, қарзи ҳасана каби тушунчаларни ўз ичига олади ва шаръий ахлоқ ва адолат нормаларига асосланади.\nУмуман олганда ИИМ молиявий жиҳатдан қийналган, кам таъминланган оилаларга ёрдам бериш орқали уларнинг жамиятдаги ўрнини тиклаш ва уларнинг янада ночорлик ботқоғига ботиб заифлашиб кетишининг олдини олади. Ҳар йили фақатгина закот орқали сарфланаётган маблағ шунчалик каттаки (500 миллиард АҚШ доллари), агар у тўғри тасарруф этилганда эди дунёда ночор мусулмон қолмаган бўлар эди. Ушбу келтирилган рақамлар шуни кўрсатадики мусулмон дунёси жуда ҳам бой, лекин афсуски ИИМ ишлаш тизими бутунлай издан чиққан. Биз ҳаммадан кўп пул сарфлаймиз, лекин ҳануз ҳаммадан ночор яшаймиз!\nЗакот ва садақа ночорликни камайтириш, маориф ва соғлиқни сақлаш, жойлардаги фавқулодда ҳолатларга ёрдам кўрсатиш каби масалаларда муҳим аҳамият касб этиши керак. Вақф эса, ўз навбатида, бой ва саҳоватли инсонлар билан муҳтожлар орасидаги ижтимоий фарқни камайтирувчи молиявий восита вазифасини бажариши лозим. Вақф амалиётидаги эгилувчанлик унинг эгасига тўғридан тўғри ёки молиявий воситачилар орқали (молиялаштириш ёки хизматлар кўрсатиш ва ҳоказо кўринишларда) етказиб бериш имкониятини беради.\nБиламизки, молия институтлари мижозларнинг даромади, қарзни қайтара олиш салоҳияти ва гаровга қўйиладиган моли асосида иш юритади. ИИМ эса, одатий молия институтларидан фарқли ўлароқ, уларнинг талабларига жавоб беролмайдиган ночор табақалар билан ишлайди ва уларнинг кундалик эҳтиёжларини қондиришга ҳизмат қилади.\nБундан ташқари, вақф ва қарзи ҳасана одатдаги молия воситалари билан биргаликда “қоришма” молиялаштириш усули сифатида қўлланилиши мумкин ва бу орқали лойиҳанинг умумий қийматини камайтиришга эришиш мумкин (яъни, лойиҳа қисман фоизсиз қарз ҳасана орқали ва қисман исломий молия инструменти орқали (масалан муробаҳа ёки ижара) молиялаштирилади).\nИИМ воситаларини ҳаётга татбиқ этишда инновацияларга эътибор қаратиш керак бўлади. Хусусан, тезкор технологиялар, рақамли экосистема, закот ва краудфандинг платформаларини жалб қилиш орқали ИИМ бугунги кундаги амалиётни такомиллаштириш мумкин.\nТабиийки, бу ишлар ҳалоллик, тўғри ва шаффоф бошқарув тизими, амалиёт қоидаларининг ишлаб чиқилишини талаб этади. ИИМ воситаларининг ночорликни камайтириш йўлидаги аҳамиятини англаб етиш, уларни тўғри тарғиб қилиш ва ҳаётга татбиқ этиш вақти келди.\nСавол жавоб. Ислом банкларида фойда келтирадиган омонат (депозит)лари


Ўзбекистон 17:31 / 15.10.2020 3281\nАйни кунларда Фарғона водийсининг энг қадимги масканларидан бири, кулоллар юрти дея эътироф этиладиган Риштонда Ўзбекистонда ягона бўлган кулолчилик мажмуасида сўнгги пардозлаш ишлари кетмоқда. Мажмуа уста кулоллар учун барча шарт-шароитларга эга устахона ва тураржойлар бўлиб қолмай, чет эллик сайёҳларнинг ҳам севимли жойига айланиши кутилмоқда.\n1,1 гектар ер майдонидан иборат мажмуани барпо этишда Ўзсаноатқурилишбанк қошидаги “SQB Capital” компанияси томонидан 19 млрд сўмлик бунёдкорлик ишлари бажарилди. Эътиборлиси, мажмуани барпо этиш жараёнида риштонлик ҳунармандлар, хусусан, уста кулоллар билан кенгашиб иш олиб борилди. Натижада ҳар бир тураржой ўзига хос меъморий ечимга, таъбир жоиз бўлса, меъморларнинг дастхатига эга бўлди.\nШу билан бирга айни кунларда мажмуага ёндош “Хўжа Рушноий” тарихий ёдгорлиги мажмуаси ҳам Ўзсаноатқурилишбанк ҳомийлигида капитал таъмирланиб, ободонлаштириш ишлари ниҳоясига етказилмоқда.\nБир сўз билан айтганда, Ўзсаноатқурилишбанк томонидан барпо этилаётган Риштон кулолчилик мажмуаси ҳамда тикланаётган “Хўжа Рушноий” тарихий ёдгорлиги миллий қадриятларимизни асраб-авайлашга, керак бўлса, янада сайқал топган ҳолда келажак авлодга етказилишига, дунё халқларини халқимизнинг бетакрор маънавий олами билан таништиришга хизмат қилади.


13:44 16 Июл 2018\n19:35 01.11.2016 Ҳавола олиш\nЎтган ҳафтада Ўзбекистонда расман фаолият кўрсатувчи барча партиялар Президентлик сайловларида иштирок этиш учун ўз номзодларини рўйхатдан ўтказдилар\nТОШКЕНТ, 1 ноя — Sputnik. Ўзбекистон Президенти лавозимига номзоди кўрсатилган Президент вазифасини бажарувчи, Бош вазир Шавкат Мирзиёев ва республика парламентининг қонунчилик палатаси вице-спикери Сарвар Отамуратов сайловолди ташвиқотини ўтказишга киришишди, деб хабар беради РИА Новости.\n"Биринчи ноябр куни Шавкат Миромонович Мирзиёевнинг Андижон ҳамда Фарғона вилоятлари шаҳар ва туманларидаги сайловчилар билан видеоконференция шаклидаги учрашуви ўтказилди. Иккинчи ноябр куни ана шундай шаклдаги учрашув Наманган вилоятидаги шаҳар ва туманлари сайловчилари билан бўлиб ўтади", — деди ЎзЛиДеП вакили.\nЎтган ҳафтада Ўзбекистонда расман фаолият кўрсатувчи барча партиялар Президентлик сайловларида иштирок этиш учун ўз номзодларини рўйхатдан ўтказдилар. Хусусан, Ўзбекистон Либерал демократик партиясидан Шавкат Мирзиёев, "Миллий тикланиш" демократик партиясидан Сарвар Отамуратов номзодлари рўйхатга олинди.\n"Миллий тикланиш" партияси матбуот хизматидан маълум қилишларича, сешанба куни Отамуротов Хоразм вилояти сайловчилари ва жамоатчилик вакиллари билан учрашди.\n"Учрашувда турли соҳалар вакиллари, аёллар, ёшлар, партия фаоллари ва оммавий ахборот воситалари вакиллари иштирок этдилар", — деди партия матбуот хизмати вакили.\nШунингдек, сайловларда қатнашиш учун Ўзбекистон халқ демократик партиясидан Ҳотамжон Кетмонов ва "Адолат" социал-демократик партиясидан Наримон Умаров номзодлари рўйхатга олинган.\nПрезидентлик сайловлари тўғрисидаги қонунчиликка кўра, сайловолди ташвиқоти номзод МСКда рўйхатга олинган кундан бошланади ва 2 декабр куни ниҳоясига етади. Сайловдан бир кун олдин ва сайлов куни ташвиқот олиб бориш тақиқланади.


Ўқитувчининг дала-ҳовлисини тунаган ўғрилар қўлга олинди - Darakchi\nЎқитувчининг дала-ҳовлисини тунаган ўғрилар қўлга олинди\nЖИНОЯТ 24.01.2018, 17:43\nХалқимиз эгри йўл билан топилган бойлик ҳеч қачон бахт келтирмайди, деб бежиз айтмайди. Жорий йил 20 январдан 21 январга ўтар кечаси бир гуруҳ шахслар Қибрай тумани Тузел маҳалласида яшовчи (исм-шарифлар ўзгартирилган) ўқитувчи К.Муродовага тегишли дала-ҳовлида хонадон эгалари йўқлигидан фойдаланиб, эшик қулфини бузади ва ичкарига киради.\nУйдаги умумий баҳоси, 1 миллион 700 минг сўм бўлган “LG” русумли телевизор, “DVD”, “YASIN” русумли тюнер, “LOK” русумли компьютер монитори ва 300 минг сўм пулини ўғирлаб, ҳодиса жойидан яширинган. Жабрланувчи воқеадан хабар топгач, зудлик билан ҳудуддаги осойишталик посбонларига мурожаат қилади.\nИчки ишлар органлари ходимлари томонидан ўтказилган тезкор тадбирлар натижасида ўғрилик Юқори Чирчиқ туманида яшовчи 1996 йилда туғилган М.Бўронов, 1995 йилда туғилган С.Камронов ва 2000 йилда туғилган Д.Қурбоновлар томонидан содир этилгани аниқланди. “Бузоқнинг югургани сомонхонагача” деганларидек профилактика инспекторлари томонидан тезкор қидирув натижасида ўғрилар қўлга олиниб, айбига иқрор бўлди. Далилий ашё сифатида барча жиҳозлар олиб қўйилди.\nУшбу ҳолат бўйича туман ички ишлар бўлими томонидан айбланувчиларга нисбатан Ўзбекистон Республикаси Жиноят кодексининг тегишли моддаси билан жиноят иши қўзғатилди.\nШаҳрисабзда 21 ёшли йигит 170 минг сўм қарзини бермагани учун танишини пичоқлаб ўлдирди\n"Контакт қўшинг ва ютуқлардан бирига эга бўлинг" акцияси ўғирлиги фош этилди\n40 минг АҚШ доллари пора олган жамият раҳбари қўлга тушди


Хоразм вилояти, Шовот туманидаги 392- участка сайлов комиссияси аъзоларига иш ҳақи сайловдан буён қарийб бир ой ўтган бўлса-да ҳануз берилмагани тўғрисида маҳаллий фаоллардан бири Озодликка хабар қилди.\nМавзуни ўрганиш жараёнида Озодлик сайловдаги меҳнати учун иш ҳақи олмаганлар шовотликларгина эмаслигини аниқлади.\nЎзбекистон Республикаси Президенти сайловини (2015 йил, 29 март) ўтказиш учун мамлакат бўйлаб 14 та сайлов округи ва улар таркибида 9058 та сайлов участкаси тузилган.\nҲақ олмаган участка\nШовот туманидаги 392- сайлов участкаси ўша 9058 танинг биридир.\n392- участка жойлашган Маданият маҳалласида истиқомат қилувчи ўзини Саид, деб таништирган фуқаронинг Озодликка хабар қилишича, участка сайлов комиссияси аъзолари ҳанузгача иш ҳақи олмаган, сайлов билан боғлиқ қилинган сарф-ҳаражатлар қопланмаган:\n- Олдин бўлиб ўтган депутат сайловида (Парламент сайлови демоқчи – Озодлик) сайловни ташкил қиладиганларга пул берилган. Кейин Президент сайлови бўлиб ўтди, лекин пул берилмади, деди Саид.\nCoca-Cola пулини ким тўлайди?\nСаиднинг айтишича, сайлов куни ёзилган дастурхон учун қилинган сарф-харажатлар ҳам ҳанузгача қопланмаган:\n- Президент сайловида дастурхон ёзилди, салқин ичимликлар, мева-чева сотиб олинди. Буларнинг ҳаммаси магазинлардан, пулини кейин оласан, деб қарзга олиб келинган, деди Саид.\nУнинг айтишича, бундай вазиятни нафақат 392-участкада, балки қўшни участкаларда ҳам кузатиш мумкин.\nҲокимликлар вакиллари нима деди?\nОзодлик мавзуни ўрганар экан, 21 апрель куни Хоразм вилоят ҳокимлиги билан боғланди. Ҳокимликнинг ўзини Мардон, деб таништирган мулозими Озодлик саволини сабр билан эшитаркан, масалани ўрганишга ваъда берди. Лекин кейинги икки кун давомида телефонни фақат ёрдамчилари кўтарди ва масала вилоят ҳокимлиги даражасида очиқ қолди.\nОзодлик Шовот тумани ҳокими муовини Ойбек Холбоев билан ҳам боғланди. Жаноб Холбоев сайлов билан боғлиқ масалалар унинг ваколатига кирмаслигини уқтирар экан, шунга қарамай масалани ўрганишга ваъда берди. Лекин кейинги боғланганимизда жавоб тайёр бўлмади.\nМарказий сайлов комиссиясининг Оммавий ахборот воситалари учун Матбуот хизмати мулозими Озодлик саволини эшитди, лекин ҳеч нарса демай телефонни ўчириб қўйди.\nШовотлик Саид билан, биринчи мулоқотимиздан уч кун ўтказиб, 23 апрель куни яна боғландик. Балки масала ҳал бўлгандир?\n- Янги гап йўқ. Мен кеча яна сўрадим. Ҳокимиятда, Шовот туман ҳокимиятида Отабек, деган бухгалтер бор экан ва у “тепадагилар бер, деса, бераман пулни”, дебди, деди Саид участка сайлов комиссияси аъзоларига таяниб.\n“Бухгалтер Отабек” билан боғланишнинг иложи бўлмади.\nЖиззахда ҳам "сайлов пули"ни бермадилар\n“Сайлов пули” билан боғлиқ вазият Жиззах вилоятининг Жиззах туманида ҳам Шовотдагидай эканлиги маълум бўлди.\nИнсон ҳуқуқлари ҳимоячиси Мамиржон Азимов тумандаги сайлов участкаларидан бири раисидан олгани маълумотларга таяниб, Озодликка мана бундай хабар қилди:\n- Участка сайлов комиссияси раиси билан гаплашдим. “Ҳали бизга бир сўм ҳам пул берган эмас”, деди. Унга тепадагилар “сарф-Харажатларни ҳисоблаб чиқиб, ортса берамиз, 50 мингданми, 100 мингданми”, дейишибди, деди Мамиржон Азимов.\nФарғонада муаммо йўқ\nАйни пайтда Озодлик Фарғона вилояти, Фарғона туманида ташкил этилган сайлов участкаларида ишлаганлардан давлатнинг қарзи йўқлигини аниқлади.\nНега Хоразм ва Жиззахда мавжуд муаммо Фарғонада йўқ?\nБу савол жавобини “Ўзбекистон Республикаси Президенти сайловига тайёргарлик куриш ва уни ўтказишни молиялаштириш ҳамда маблағлардан фойдаланиш тартиби тўғрисида йўриқнома”дан излаш керак.\nҲужжатнинг 8- бандида бундай дейилган:\n“Ўзбекистон Республикаси Президенти сайлови харажатларини молиялаштириш Ўзбекистон Республикаси Молия вазирлиги томонидан Давлат бюджети маблағлари ҳисобидан қуйидаги тартибда амалга оширилади:\n- Марказий сайлов комиссиясига марказлаштирилган ҳара- жатларга, шу жумладан номзодларнинг сайловолди ташвиқоти харажатларига;\n- Қоракалпогистон Республикаси Молия вазирлиги, вилоятлар ва Тошкент шахар молия бошқармалари орқали Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларига Ўзбекистон Республикаси Президенти сайловини ўтказувчи округ ва участка сайлов комиссияларининг (таъкид Озодликники) харажатларига”, дейилган Президент сайловини молиялаштиришга доир йўриқномада.\nЎтган йил декабрида Олий Мажлисга ўтказилган сайлов арафасида Марказий Сайлов комиссияси раисининг ўша пайтдаги муовини Светлана Ортиқова Ўзбекистонда ўтказиладиган сайлов ва референдумлар билан боғлиқ сарф-харажатларни давлат ўз зиммасига олишини таъкидлаб айтар экан, бундай деган эди:\n- Умуман сайлов ва референдумларни ўтказишга давлат бюджетидан алоҳида маблағ ажратилиб, Марказий Сайлов комиссияси орқали шу жараён молиялаштирилади.\nЕвропада Хавфсизлик ва ҳамкорлик ташкилотининг Ўзбекистон президенти сайловларига юборилган чекланган баҳоловчилар гуруҳи оралиқ ҳисоботида сайловда қатнашган тўрт расмий партиянинг ҳар бирига ўз номзоди сайловолди кампаниясини молиялаш учун давлат бюджетидан 842 миллион сўм ажратилганини ëзган эди.\nАйни пайтда Ўзбекистон президенти сайловини ўтказиш учун давлат ғазнасидан қанча маблағ ажратилганига оид маълумот жамоатчиликка ошкор қилинмаган.


Улуғбек Бақоев "Қўқон-1912"га қарши ўйин олдидан ҳаяжонда эканлигини айтди\n3 март, 2018, 15:13\nБухоро шаҳрида бўладиган “Бухоро” – “Қўқон-1912” жамоалари учрашувидан олдин ҳар икки жамоа бош мураббийлари ва бир нафардан футболчилар иштирокида матбуот анжумани бўлиб ўтди. Бу ҳақда "Қўқон-1912" матбуот хизмати хабар бермоқда.\nУлуғбек Бақоев: - Аввало ҳамангизни чемпионат бошланаётгани билан табрикламоқчиман. Барча жамоаларга омад тилайман. Бу йил суперлигада 12 та жамоа иштирок этади, ўйлайманки барча ўйинлар шиддатли ва қизиқарли ўтади. Мухлислар чиройли ўйинлар гувоҳига айланишади.\nБугун биринчи ўйин, ҳаммамиз инсонмиз, ҳаммада бироз ҳаяжон бор. Ўз уйимизда ўйнаймиз. Футболчиларни психологик жихатдан яхши таёйрлашга ҳаракат қилдик. Битта йўқотиш бор, Эргаш Исмоилов жароҳати боис бугун майдонга туша олмайди.\nҚўқон жамоасини яхши биламан, жудаям тартибли ўйин кўрсатадиган, юқори мақсадларни кўзлайдиган жамоа. Уларни бир нечта ўртоқлик ўйинларини кўрдик. Жамоа менда яхши таассурот қолдирди. Бугун оғир ўйин бўлади. Иккала жамоага ҳам омад тилайман. Биз рақибни ҳурмат қиламиз. Майдонга эса фақат ғалаба учун тушамиз.\nБаҳодир Насимов: - Ҳаммани футбол байрами билан табриклайман. Мақсадларимиз ҳар бир ўйинда ғалаба қозониш. Бугун ҳам шу мақсадда майдонга чиқамиз.


Марказий Осиёда 'Исломий Давлат' афсонами? - BBC News O'zbek\nМарказий Осиёда 'Исломий Давлат' афсонами?\nМен Қирғизистоннинг энг тақводор кўрилган Ўш шаҳридан бўлганим учун Марказий Осиёлик юзлаб йигит ва аёлларнинг Суриядаги жиҳодга отланганлари ҳақидаги хабарлар менинг она шаҳримга алоқаси бормикан, деган хаёлга етаклайди.\nҲам маҳаллий ва ҳам ғарб матбуотида Марказий Осиё диний экстремизм ривожланиши учун қулай ҳудуд сифатида тақдим қилингани учун ИШИД сингари гуруҳлар билан жамоа бўлиб ҳамкорлик қилишда гумон қилинганлар аслида Исломга қандай амал қилишларига назар ташлаш лозимдир.\nЎшни кезган вақтингиз тобора кўпроқ ёшлар исломий либос кия бошлаганлари ва кўпроқ масжидлар қурила бошлаганига кўзингиз тушиши аниқ.\nКўринишича диний онг уйғониш эмас чуқурлашиш босқичида.\nҲижибга ўранган бир аёлнинг айтишича: "Ҳозирда савол ҳижоб ўраш керакми-керак эмасми эканлигида эмас, уни қандай тўғри ўраш ҳақидадир".\nҲақиқатан ҳам бир неча йил аввал тақводор қизни ҳижоби ва узун кўйлагидан таниб олган бўлсангиз, бугунги кунда эгнида энг охирги модага монанд либоси бўлган ва ҳижобини турли йўлда ўраган қизларга кўзингиз тушади. Ислом нафақат чуқурлашмоқда балки турфа хиллашмоқда.\nАлбатта ҳамма нарса ташқи кўринишга бориб тақалмайди. Масалан ҳозирда аёлларнинг бир жойга йиғилиб, отинчалар раҳнамолиги остида Қуръони каримни ўрганишлари маҳаллаларда одатий тусга кирди.\nМен бу йиғилишларнинг мазмуни, шакли ва ғоясини кузатишга муваффақ бўлдим.\nОдатда отинча Қуръонни тиловат қилади. 8-10 нафар йиғилган аёл навбатма-навбат унинг кетидан қайтарадилар.\nОтин аёл уларнинг талаффузларини тўғрилаб, тажвид асосида маслаҳат беради.\nУлар шунингдек, оятлар маъносини муҳокама қиладилар ва баъзида сатрма-сатр таржима қиладилар.\nАсосий мақсад Қуръони Каримни тўлиқ ҳолда тиловат қила билиш.\nЛекин Қуръонни ўрганишга киришишдан аввал улар аслий Ислом арконлари 35 фарз, калима, таҳорат ва намоз ҳақида ўқиб, ўрганишлари керак.\nБунга қўшимча Яратганнинг 99 исмини, дуолар, пайғамбар Муҳаммад ҳаиқда саловатларни ёд олишлари ва саҳобалар ҳаётларини ўрганишлари керак.\nВа ниҳоят, 12 қисқа оятни ёд олгандан сўнг Қуръон тиловатига киришадилар.\nБу гуруҳлар ҳамма учун очиқ, мажбурий эмас ва иштирокчилар сони ўзгариб туради.\nКўп ҳолларда фақатгина оз сонли аёллар Қуръонни тўлиқ ёддан ўқий биладилар. Бошқалари не қадар илгари силжиётганлини текшириб борувчи гуруҳларга бориб қўшиладилар.\nМенинг фикримча, мен кузатган гуруҳларда мақсад ибратли мусулмон бўлиш ва шахсий ривожланишга эришиш эди.\nЛекин илмий соҳада ИШИДнинг Марказий Осиёдаги таъсири ҳақида баҳслар юзага келмоқда.\nПолша Халқаро тадқиқотлар Институти тадқиқотларига кўра, Марказий осиё радикал диний гуруҳлар фаолияти учун қулай ҳудуд, лекин шу билан бирга минтақа аҳолисининг ИШИДга қизиқиши паст.\nМарказий Осиё давлатларини Яқин Шарқ, Шимолий Африка ва Оврўпо давлатларига солиштириб, Марказий осиё ҳануз ИШИДнинг қўли у қадар етиб бормаган минтақа эканлиги таъкидланган.\nАйни вақтда Радикаллашиш муаммоларини ўрганиш Маркази чиқарган тадқиқотга кўра, Оврўполик хоржий жиҳодчиларнинг сони Марказий Осииёдан бўлган жиҳодчилар сонидан кўпроқдир.\nБританиянинг Экзетер Университетидан Эдвард Жеймс Лемоннинг New York Times, Vice News, CNN, Washington Post ва бошқа нашрлардаги мақолаларни таҳлил қилиб, айтишича, "кўплаб нашрлар Марказий осиёдаги радикаллашиш афсонасини давом эттириб келмоқдалар".\nҲудди шунга ўхшаш тадқиқотчилар John Heathershaw and David W. Montgomery ҳам хавфсизлик масалалари бўйича таҳлилчилар ва шарҳловчиларнинг Марказий Осиёдаги мусулмонлар радикаллашуви ҳақидаги фикрларини афсона, дея атайдилар.\nТабиийки, аксарият илмий тадқиқотчилар мақолаларини кўпда ўқимайдилар. Шунинг учун матбуот ва давлат нашрларида айтилган фикрларга қарши бўлган нуқтаи назардан бехабарлар.\nЎшда бу каби афсонанинг кенг тарқалиши одамлар орасида ғулғулани ҳосил қилган. Қўрқув ва шубҳа кучаймоқда, тақводорларга террорчи сифатида гумон қараш ҳам.\nҲижоб ўргана аёллар уларни "террорчи" дея кўчада ҳақорат қилганларини айтиб беришди.\nМарказий Осиё давлатлари ҳукуматлари ҳам оммани ваҳимага солиш имконини қўлдан бермайдилар.\nМасалан Тожикистон ҳукумати янги туғилганларга арабча исмларни , эркакларга соқол қўйишни, аёлларга ҳижоб ўрашни чеклаш каби амалларни киритмоқда.\nЎшдаги фаолларнинг айтишларича, Хавфсизлик хизмати ходимлари "шубҳали кўринганлар " террорчи гумони баҳонаси билан пул ундириш ёки миллий озчиликлар вакилларини таҳқирлаш йўлида фойдаланмоқдалар.\nШу вақтгача мен Ўш яшовчилари ораисда ИШИДга ҳайрихоҳлик кайфиятини сезмадим. Лекин матбуотда вазият ўзгача тақдим қилинмоқда. Ҳукумат эса ўз мақсадларига эришиш ва тақводорларни ихоталаш амаллари билан радикаллашиш афсонасини воқеликка айлантириш хавфни туғдирмоқда.\nТожикистонда 'ИДга алоқадор'лар қамалди\nПрезидент Каримов яна терроризм ва барқарорлик ҳақида\nТожикистонда ИШИД билан боғлиқ ҳукмлар\nИД Россияни 'қонга ботириш' билан таҳдид қилди


«Путин 1 соат рўпарамда ўтирди» — Кремлга Голуновни қўлловчи футболкада кирган қиз ичкарида нималар бўлганини сўзлаб берди » Yangiliklar agregatori - OXO.UZ\nБугун, 12 июнь куни Москвада журналист Иван Голуновни қўлловчи норозилик акцияси ўтказилди. Намойишга чиққанлар Голуновга нисбатан сохта айловлар қўйилганини қоралаб чиқишди. Норозилик акциясида 400 га яқин одам қўлга олинди. Кўчаларда норозилик намойиши ўтказилаётган бир вақтда Кремлда Россия куни муносабати билан (12 июнь куни Россия Собиқ Иттифоқдан ажралиб чиққан кун. Бундай кунни собиқ Иттифоқнинг қолган 14 давлати мустақиллик куни деб нишонлайди. Россия эса 14 та мустамлакасини расман бой берган кунини Россия куни деб номигагина нишонлайди) маданият соҳасида ўзини кўрсатганлар давлат мукофотлари билан тақдирланишди.\nКўйлакда бўлган вақтим операторлар, фотомухбирлар мени бемалол суратга олишди, лекин кўйлагимни ечиб, футболкада ўтирганимдан сўнг камералар мен айланиб ўта бошлади. Лекин узоқда турган бир оператор мени имлаб, кулди ва катта бармоғини кўрсатди.\nТадбирдан кейин танишларим, дўстларим мени табриклай бошлашди. Мен ғалати ҳолатга тушиб қолдим. Ҳаммаси кутилмаганда содир бўлди. Мен 16 июнь кунги акцияларда ҳам қатнашаман. Голуновга нисбатан ўша ишни уюштирганлар шунчаки ишдан кетишини эмас, жазога тортилишини хоҳлайман. Бундай иш бошқалар билан содир бўлмаслиги керак. Мен полиция ҳеч кимнинг чўнтагига наркотик ташлаб кетмаслигини, бу чиркин муаммо глобал миқиёсда ҳал қилинишини хоҳлайман...»,- деб Анна Луганскаянинг сўзларини келтирмоқда «Медуза».\nМосквада журналист Голуновни қўллаб-қувватлаб ўтказилган акцияда қўлга олинганлар сони 400 кишига етди\nИван Голунов озодликка чиқди. Уни ўнлаб журналистлар ва яқинлари кутиб олди (видео)\nИван Голуновга қарши жиноий иш ёпилди. У озодликка чиқади


Назарбоев конституцияга сезиларли ўзгартишлар киритмоқда\n16 май куни Қозоғистон президенти Нурсултон Назарбоев мамлакат конституциясига киритиладиган ўзгартишлар ҳақидаги таклифларини парламентга тақдим этди.\nУ таклиф қилаётган ўзгартишлардан бири президентлик ваколатлари муддатини 7 йилдан 5 йилга қисқартириш тўғрисида бўлди. Аммо бу ўзгартиш 2012 йилда ваколат муддати тугайдиган Н.Назарбоевнинг ўзига тегишли бўлмайди.\nН.Назарбоевнинг ўзи президентликка 1991 йили биринчи бор сайланган, 1995 йили ўтказилган референдум натижалари асосида ваколати муддати 1999 йилгача узайтирилган, 1999 ва 2006 йиллари яна икки марта сайланган эди.\nН.Назарбоев Қозоғистонни президент республикасидан президент-парламент республикасига айлантиришни, яъни шу кунда президентга тааллуқли ваколатларнинг бир қисмини парламентга ўтказиб, унинг ролини кучайтиришни ҳам таклиф қилди.\nУнинг фикрича, бундан буён, аниқроғи 2012 йилдан бошлаб, парламентнинг қуйи палатаси – Мажлис партиявий рўйхатлар асосида сайланган депутатлардан иборат бўлади.\nҚозоғистон раҳбари, шунингдек, парламент депутатлари сонини ҳам ҳозиргидан кўпайтиришни таклиф қилди.\nПрезидент ўртага ташлаган таклифлардан яна бирига кўра, бош вазир ва умуман ҳукуматни тайинлашдаги асосий роль парламентнинг қуйи палатаси – Мажлисга берилади.\nН.Назарбоев Марказий сайлов комиссияси ва Ҳисоб қўмитасини шакллантириш ҳамда жамоат ташкилотлари ва сиёсий партияларни молиялаш тартибларига ва умуман мамлакат сиёсий-ижтимоий ҳаётининг бошқа бир қатор соҳаларига ўзгартишлар киритишни ҳам таклиф қилди.\nПрезидент таклифлари, табиийки, республика жамоатчилигида турли, баъзан бир-бирини инкор этувчи фикрларни уйғотди.\nТаниқли сиёсатчилардан бири Дўс Қўшим фикрича, президентнинг таклифлари унинг Европада хавфсизлик ва ҳамкорлик ташкилоти раислигини қўлга киритиш йўлидаги бир уриниши, холос.\n“Биз кутган ўзгартишлар тўғрисида, масалан, давлат тили тўғрисида гап бўлмади”, - дейди Дўс Қўшим.\nҚозоғистон президенти ҳузуридаги Стратегик тадқиқотлар институти вакили Муҳит Асамбоев эса президент таклифи билан конституцияга киритилиши кутилаётган ўзгартишларни қозоқ жамиятининг эволюцион тадрижи ифодаси, деб баҳолайди.\nХабарларга қараганда, Қозоғистон парламенти президент таклифларини жорий ҳафта охиригача кўриб чиқади.


"Turon24" суриштируви: Оққўрғонда нима бўлган эди? - Zamin.uz\n09:53 / 29.10.2018\nИжтимоий тармоқларда уст-бошини ечмасдан ариққа тушиб, тизза бўйи сувда турган олти эркакнинг сурати кенг тарқалди. Ҳатто Меҳнат вазирлиги ушбу фотосурат олинган жой ва бунга сабаб бўлган вазиятни аниқлашга ёрдам берадиган ҳар қандай ахборотни тақдим этишни сўраб жамоатчиликка илтимос билан чиқди. Кейинчалик воқеа 25 октябрь куни Тошкент вилояти Оққўрғон туманида рўй бергани, суратдаги олти киши буғдой вақтида суғорилмагани учун бир гуруҳ мансабдорлар кўз ўнгида жазолангани ҳақида хабарлар тарқалди. Ўзбекистонликлар ўртасида кенг муҳокамаларга сабаб бўлаётган воқеа бўйича "Turon24" суриштирув ўтказди.\nВоқеа қаерда бўлган?\nАйрим сайтлар хабар тарқатганидек, воқеа “Озод” МФЙда бўлмаган. Оққўрғонда бундай маҳалланинг ўзи йўқ.\n“Озод” эски ном бўлиб, илгари бу ерда шу номдаги жамоа хўжалиги бўлган. Бу жой айни пайтда “Толовул” маҳалла фуқаролар йиғини деб аталади.\nСуратдагилар ким эди?\nИжтимоий тармоқларни “портлатган” суратдагиларнинг кимлиги кўпчиликни қизиқтириши табиий. Суриштирувларимиздан маълум бўлишича, суратда Оққўрғон тумани ҳокимининг қишлоқ ва сув хўжалиги масалалари бўйича ўринбосари Шерзод Муродов, туман сув хўжалиги бўлими бошлиғи Тоҳир Мирзакаримов, туман қишлоқ хўжалиги бўлими бошлиғи Шароф Аҳмедов, “Толовул” маҳалла фуқаролар йиғири раиси Зокир Исабеков, “Мавлонбой ота” фермер хўжалиги раҳбари Аброр Мавлонов, “Абдуносир Ғулом” фермер хўжалиги раҳбари Ғулом Ҳусанов акс этган.\nХўш, улар нима учун сувга тушиб олишган?\nОққўрғон тумани ҳокими Фарҳод Омонов "Turon24"га воқеа ҳақида қуйидагиларни сўзлаб берди:\n"Ўша куни, эшитишимча, қишлоқ ва сув хўжалиги масалалари бўйича муовиним ғалла экиладиган жойга бориб, сув бошидаги камчиликларни кўрган. У ерда пахта масаласи умуман бўлмаган. Икки фермерни чақиртириб, ғалла экилганига 15 кун бўлгани ҳолда нега у ҳалигача суғорилмаганининг сабабини сўрашган. “Мана, сув бўла туриб нима учун суғормадинг?” деган саволга жавоб бўлмагандан кейин муовиним ўзи сувга тушиб кетган. Сувга тушгандан кейин ҳалигиларга: “Мана, сув бор-ку, нима учун қўймаяпсан?” деган ва “Туш буёққа!” деб уларниям сувга туширган. Энди уларни ким расмга олганини мен билмайман, қишлоқ хўжалиги бўлимининг раҳбари билади, сув хўжалиги бўлимининг раҳбари билади".\nБуғдойлар сув йўқлиги учун суғорилмаганми?\nОққўрғон тумани наинки Тошкент вилояти, балки Ўзбекистон бўйича энг серсув ҳудудлардан ҳисобланади. “Туябўғиз” сув омбори (халқ орасидаги номи “Тошкент денгизи”) ва Маргуненков (халқ орасидаги номи “Қонариқ”) каналидан сув ичади. Туманда 25 минг 880 гектар экин майдони бор. Айни пайтда 351 та фермер хўжалиги, 2 мингдан ортиқ томорқа ер эгалари фаолият кўрсатмоқда. Хуллас, сув йўли сал ўрганилса, Оққўрғонда сув муаммоси йўқ ва бўлиши ҳам мумкин эмас. У ҳолда 15 кун аввал экилган буғдой нима учун суғорилмаган? 25 октябрь куни юқоридаги олтовлон нима учун тиззасигача муздай сувга тушиб турган?\nОққўрғон тумани ҳокимининг қишлоқ ва сув хўжалиги масалалари бўйича ўринбосари Шерзод Муродовнинг айтишича, мутахассислар билан ғалла майдонидаги ҳолатларни ўрганиб юришганда “Абдуносир Ғулом” фермер хўжалигида камчиликларга йўл қўйилгани, яъни буғдой сифатсиз экилгани, кейин эса суғорилмагани аниқланади.\n“Сабабини сўраганимизда ариқда сув йўқ деган гапни қилишди. Шунда жаҳл устида ариққа тушгандим, қолганлар ҳам эргашиб тушди”, – дейди у.\nОққўрғон тумани ҳокими Фарҳод Омонов юқорида воқеани бироз бошқачароқ тасвирлаганди. Унинг айтишича, Шерзод Муродов жаҳл устида аввал ўзи тушган, сўнгра бошқаларни ҳам сувга тушишга мажбурлаган. Бу хатти-ҳаракати учун прокуратура томонидан энг кам иш ҳақининг беш баробари миқдорида маъмурий жавобгарликка тортилган.\nТуман ҳокимининг қишлоқ ва сув хўжалиги масалалари бўйича ўринбосари Шерзод Муродов ваколатини суиистеъмол қилиб одамларни сувга тушишга мажбурлагани учун эмас, балки бошқа сабабга кўра маъмурий жавобгарликка тортилганини айтиб ўтди:\n"Фермер хўжалигининг олиб бораётган ишини вақтида ва етарли даражада назорат қилмаганимиз учун, белгиланган муддатда агротехник тадбирларни бажармаганимиз, вақтида суғоришни ташкил қилмаганимиз учун мана шунақа маъмурий жазо берилди. Мендан ташқари туман қишлоқ хўжалиги ва сув хўжалиги бўлимларининг бошлиқлари ҳам маъмурий жавобгарликка тортилди".\nАйрим оммавий ахборот воситаларида қайд этилишича, ижтимоий тармоқларда қўлма-қўл бўлаётган суратда акс этган олти кишини бош вазир ўринбосари Зойир Мирзаев ариқда оқаётган совуқ сув ичида ярим соат туришга мажбурлаган.\n"Turon24" мухбири суратдагилардан бири – “Толовул” маҳалла фуқаролар йиғини раиси Зокир Исабеков билан учрашиб, аслида нима бўлганини билишга қизиқди.\n"Ўша куни Зойир Тоирович(бош вазир ўринбосари Зойир Мирзаев назарда тутилмоқда – "Turon24")нинг гуруҳи текширувга келди. Ғалла бўйича кўрди. Бўлди!", – дейди маҳалла раиси.\nЗокир Исабеков нима учун ёки кимнинг буйруғига кўра сувга тушгани, суратга ким олганини айтишни истамади.\nОққўрғон тумани ҳокимига кўра бош вазир ўринбосари Зойир Мирзаев ўша куни суратга олинган жойда бўлмаган.\n“Ўша киши Зоир Тоировични кўрганим йўқ. У инсон бизнинг ҳудудга – Тошкент вилоятига масъул. Оққўрғонгаям, Бўкагаям, бошқа туманларгаям. Ўзларининг иши билан келиб-кетиб юрибди. Ўзларининг кўрсатмасини бериб-кетиб юрибди. Айнан ўша куни у қаерда бўлганини мен билмайман”.\nСуратдаги икки фермердан бири – Ғулом Ҳусанов. У раҳбарлик қилаётган “Абдуносир Ғулом” фермер хўжалигининг 77,8 гектар ери бор. Шундан 48,4 гектарига пахта, қолганига ғалла эккан.\nФермерларнинг иккинчиси – Раҳмон Мавлонов. У “Мавлонбой ота” фермер хўжалигига раҳбарлик қилади. Хўжалик ихтиёрида 121,9 гектар ер мавжуд. Шундан 68,7 гектарига пахта экилган, 39,2 гектарига ғалла экилиши режалаштирилмоқда.\n"Turon24" мухбири ҳар қанча уринмасин, 25 октябрдаги воқеага тўғридан-тўғри алоқадор бўлган фермерлар билан боғлана олмади. Уларни топиш ва гаплашиш йўлидаги барча уринишлар зое кетди.\nУларни яқиндан таниган, бироқ исми сир қолишини хоҳлаган манбага кўра фермерлардан бири воқеа тафсилотлари оммага ошкор бўлгач Тошкентга кетиб қолган. Иккинчиси ҳам ҳеч ким билан гаплашишни истамаяпти. Ҳокимлик мутасаддилари ҳам "Turon24"га фермерлар телефон қўнғироқларига жавоб беришмаётганини маълум қилишди.\nБундан ташқари, воқеага бевосита алоқадор Оққўрғон тумани сув хўжалиги бўлими бошлиғи Тоҳир Мирзакаримов ҳамда туман қишлоқ хўжалиги бўлими бошлиғи Шароф Аҳмедовларни ҳам топиб бўлмади.\n"Флешмоб" давом этади. Энди 6 киши тош кўтариб туришди\n28-10-2018, 12:30, Жамият\nТиззасигача сувга ботган олтовлон: Уларни бу аҳволга солганларга жазо бериладими?\n27-10-2018, 18:10, Жамият\nЯнгиликлар » Жамият » "Turon24" суриштируви: Оққўрғонда нима бўлган эди?


Главная / Жаҳон / Ажоибот / Тушда ҳомиладор аёлни кўрса\nSohib 12.06.2021\tАжоибот, Жамият Comments Off on Тушда ҳомиладор аёлни кўрса 230 Показы\nНима учун ҳомиладор аёл умумий туш китобига кўра туш кўрмоқда? Ҳомиладорлик одатда ҳақиқатда қувончли ҳодисадир, аммо бундай фитна билан туш муаммоларни башорат қилиши мумкин. Келинг, туш китоблари бизга ушбу фитнанинг қандай талқинларини таклиф қилишини кўриб чиқайлик. Нима учун ҳомиладор аёл Миллернинг орзу китобидан Миллернинг орзулари китобидан туш кўрмоқда? Агар сиз ўзингиз келажакдаги она бўлсангиз, бу тушунчалар оилавий ҳаётдаги муаммоларга ишора қилади ёки сизнинг фарзандларингиз жозибадорликдан маҳрум бўлишларини таклиф қилади. Уйқу пайтида ҳақиқий ҳомиладорлик билан, у муваффақиятли натижа билан осон етказиб беришни вада қилади.\nВанга орзулари китобидан Ванга туш китоби Болани ҳақиқатан кутаётганда, ҳомиладорлигингиз ҳақидаги тушни кўриш – ҳаётдаги қулай воқеалар бошланишига қадар. Агар бундай бўлмаса, унда бундай фитна ерта консепсияни англатиши мумкин. Боланинг туғилиши сизнинг яқин режаларингизга киритилмаган – фаровонлик билан боғлиқ муаммолар бўлиши мумкин. Яна кимдир қизиқарли ҳолатда – кутилмаган даромад еҳтимоли бор. Кҳотини ёки қиз дўсти она бўлишга тайёрланаётган тушида одамни кўриш – бу унга бўлган чинакам ҳис-туйғуларнинг рамзи, уни ташвишлардан ҳимоя қилиш истаги. Умуман олганда, ҳомиладорлик ҳақидаги орзулар шакҳсий ҳаётга бўлган интилишлари ва режаларининг акси, болага ега бўлиш истаги. Бундай тунги тушларнинг яна бир сабаби танадаги гормонал ўзгаришлардир. Ислом туш китоби: Исломий туш китобига кўра ҳомиладор аёл, иккинчи ярмида болани кутиш ери томонидан орзу қилинади – кҳушкҳабарга, фаровонлик сериясининг бошланиши. Ўзингизнинг қизиқарли мавқеингиз бу белгидир: бойлигингизни кўпайтириш имкониятини йўқотманг, мол-мулкингизни кўпайтиринг. Турмушга чиқмаган аёллар ёки бокира қизлар, ҳомиладорлик ҳақида туш кўрган ҳолда, ерта тўйга ишонишлари мумкин. Агар кҳонимнинг ёши катта бўлса, бу соғлиқнинг ёмонлигидан далолат беради. Фрейднинг туш китобидан ҳомиладор аёллар ҳақидаги тушларнинг талқини. Фрейднинг туш китобидан Австриялик псикҳоаналист тушдаги бундай ссенарийни том манода ва яқинлашиб келаётган консепсияга ишора қилади. Агар аёлнинг ҳаётида потенсиал ота бўлмаса, у тез орада у билан учрашиши ва кучли оилавий иттифоқни яратиши мумкин. Агар ота бўлишни ва ота-оналик инстинктларини рўёбга чиқаришни орзу қилса, еркак ўзини бир ҳолатда кўриши мумкин.\nЛоффнинг туш китобига асосланган Лоффнинг туш китоби Умуман олганда, бундай ссенарий кҳаёлпарастнинг ижодий томони, балоғат ёши ва молиявий фаровонлигини акс еттириши мумкин. Тушни тўғри талқин қилиш учун сиз тафсилотларга етибор беришингиз керак. Агар ёш аёл туш кўрган бўлса ва сиз ўзингизни гўдакни кутаётганингизни кўрсангиз, демак бу сизнинг манавий етуклигингиз, катта ёшга ўтишингиз, ўзингизни таҳлил қилиш қобилиятингизни кўрсатади. Бошқа томондан, бундай тушга ҳайз даврининг бази даврларида фаол жинсий ҳаёт сабаб бўлиши мумкин. Агар аёл аслида позисиясида бўлса, ҳомиладорлик ҳақида орзу қилиши мумкин. Туш унинг қўрқуви ва ташвишларининг аксидир. Масалан, туғилмаган боланинг соғлиғи ҳақида қайғурганда, у ҳар қандай анормаллик ёки касаллик билан туғилган каби кўриниши мумкин. Кўп ҳомиладорлик ҳақидаги тушни туғилишдан олдин ташвишланиш, онанинг роли билан курашмаслик қўрқуви келтириб чиқариши мумкин. Ушбу талқинлар, агар улар болани кутиб, ўзларини орзу қилсалар, еркаклар учун ҳам қўлланилади. Езотерик тушлар китоби: езотерик тушлар китобига кўра ҳомиладор аёл Бундай сюжет, езотеризм тарафдорларининг фикрига кўра, моддий зарарни, чиқиндиларни вада қилади. Агар сиз тушингизда ҳомиладор бўлсангиз, унда йўқотишлар сизнинг айбингиз билан содир бўлмайди, аммо агар кимдир бошқа жойда бўлса, еҳтимол сиздан қарз олишади, кейинчалик қайтариб берилмайди. Айни пайтда бундай молиявий операсияларга еҳтиёт бўлинг.\nНострадамуснинг туш китобига кўра Нострадамуснинг туш китоби, тушдаги ўзининг қизиқарли мавқеи, юзага келиши мумкин бўлган муаммолар ҳақида сигнал беради. Улар аҳамиясиз бўлиши мумкин, аммо моддий йўқотишлар билан боғлиқ. Ҳомиладор аёлнинг тушида бошқа бировни кўриш – бу сиздан малум миқдордаги пулни қарз олишни кҳоҳлашининг белгисидир.\nСветковнинг туш китобидан Светковнинг туш китоби Ёш қиз ўзини гўдакни кутмоқда – алдаш мумкин, катта ёшли аёл – қувончли ҳодисани кутиш учун ва бундай одам бундай туш келажакдаги муҳим нарсани режалаштириш ҳақида гапиради. . Катта қоринли бошқа бир белгини кўриш – бу тартибсизлик. Агар келажакдаги чақалоқнинг жинси малум бўлса, у ҳолда бола моддий фаровонлик, фойда, даромад, қизларни – кутилмаган самимий муносабатларни орзу қилади.\nПред. 8-март байрами кҳакида шерлар\nСледующая Хуфтон намози неча ракат? қандай ўқилади?


Муҳаммад ибн Салмон Мисрга "роботлар шаҳри" лойиҳаси учун 10 млрд доллар берди | Najot.org\n06.03.2018 Нажот 0 коментариев Миср,Муҳаммад ибн Салмон,роботлар шаҳри\nМуҳаммад ибн Салмон Мисрга "роботлар шаҳри" лойиҳаси учун 10 млрд доллар берди\nСаудия Арабистони валиаҳд шаҳзодаси Муҳаммад ибн Салмон Мисрга ташрифи вақтида “роботлар шаҳри” NEOMнинг Мисрга тегишли қисмини ривожлантириш бўйича келишувни имзолади. Reuters ахборот агентлигининг маълум қилишича, томонлар лойиҳани ривожлантириш учун қўшма жамғарма тузишади. Саудия Арабистони бу жамғармага 10 млрд доллар сармоя киритади.\nМисрнинг ушбу лойиҳага ҳиссаси қандай бўлиши маълум қилинмаган. Бироқ таъкидланишича, катта кўламли лойиҳа энг бой ва энг аҳолиси кўп икки араб давлати ўртасидаги стратегик алоқаларни янада мустаҳкамлашга кўмак беради.\nNEOM шаҳри Қизил денгиз бўйида чўлда жойлашади. Лойиҳа учта давлат: Саудия Арабистони, Миср ва Иордания ҳудудида 26 минг квадрат километрни эгаллайди. “Келажак шаҳри”нинг умумий қиймати 500 млрд долларга баҳоланган.\nУшбу лойиҳа Қизил денгиз узра кўприк қурилишини ҳам кўзда тутади: кўприк NEOM’ни Миср ва қолган Африка билан боғлайди. Ушбу лойиҳани амалга ошириш учун Siemens ва Alcoa компанияларининг собиқ раҳбари Клаус Кляйнфельд таклиф қилинган.\nРежага кўра шаҳар эркин ва мустақил иқтисодий ҳудуд бўлади. Бундай ҳудудлар нафақат солиқдан озод қилинади, балки ўз қонунларига эга бўлади ва давлатнинг қолган қисмидан мустақил равишда фаолият юритади. NEOM юқори технологик шаҳар бўлиши керак. Шаҳар иқтисодиёти рақамли технологиялар, янги энергетика, биотехнология, медиа ва бошқа инновацион йўналишлар соҳасидаги ишланмаларга қурилади. Шаҳарга фақат юқори малакали кадрлар жалб қилинади, барча маиший ишлар роботларга ишониб топширилади. Бу шаҳарда роботлар одамлардан кўпроқ бўлади.\n← Муҳиддин Кабирий Интерпол рўйхатидан чиқарилди\nБўздағ: Туркия армияси Африннинг ярмини назорат қилмоқда →\nМуҳиддин Кабирий Интерпол рўйхатидан чиқарилди Тожикистон Ислом уйғониш партияси раиси...


Иномжон Абдиев. Асрлар махзани битилган қоғоз | www.ziyouz.uz\nБош саҳифа Илм ва фанТарихИномжон Абдиев. Асрлар махзани битилган қоғоз\nЧоп этилган 15.11.2015 МуаллифZiyouz.uz\nҲар бир даврнинг ўз яратиғи, жаҳоншумул кашфиётлари бўлади. Бундан ўн тўрт аср муқаддам бутун дунёда Самарқанд қоғозидан бебаҳороқ нарсани топиш қийин эди. Алгебра фани асосчиларидан бири ал Хоразмий ҳам бир дўстига ёзган мактубида Самарқанд қоғозининг ниҳоятда қимматлилигини таъкидлаб ўтади.\nДарҳақиқат, аждодларимизнинг абадиятга дахлдор фалсафий ўйлари-ю изланишларини ўзига муҳрлаган Самарқанд қоғози ўша давр мўъжизаси, ўз замонасининг энг ноёб топилдиқларидан бири эди.\nҚадимги Хитой солномаларида ёзилишича, қоғоз эрамизнинг 100- йилларида хитойлик Чай Лун томонидан кашф этилган. Ҳунармандлар уни аввалига ипак, пахта, кейинчалик каноп ва зиғир толаларидан, ёғоч пўстлоғи ҳамда турли латта-путталардан тайёрлашган. VII аср ўрталаридан бошлаб, икки дарё оралиғида — Самарқанд шаҳрида қоғоз ишлаб чиқариш ниҳоятда равнақ топди. Бу ерда тайёрланган қоғознинг пишиқ-пухталиги, бежиримлиги ва нозик сифати боис уни тайёрлайдиган усталарнинг шуҳрати дунёга таралди. Бу ноёб буюм инсониятнинг яқин ҳамроҳи, олиму фузалоларнинг, адибу шоирларнинг сирдош дўстига айланди. Ўсимлик толаси ҳамда матодан тайёрланган мазкур қоғозлар ишлов берилган мол териси — пергамент, папирус, ёғоч тахтача сингари Ёзув воситаларини секин-аста истеъмолдан сиқиб чиқарди. VIII аср ва ИХ асрнинг биринчи ярмига келиб Самарқанд қоғоз ишлаб чиқариш марказига айланди. Аммо ўлкада кечган тинимсиз жангу жадаллар ҳунармандларнинг ҳам тинкасини қуритди. Улар нисбатан тинчроқ саналган Боғдод, Қоҳира, Дамашқ каби шаҳарларга бош олиб кетишди. Оқибатда айнан юқорида номлари зикр этилган шаҳарлар ҳам қоғоз ишлаб чиқариш марказлари сифатида тилга олина бошланди. Асл Самарқанд қоғозининг нархи эса бир неча бор қимматлашиб кетди.\nХII асрнинг ўрталарида Самарқанд қоғозининг довруғи Буюк ипак йўли орқали Ғарб давлатларига етиб борди, Европада ҳам мисли кўрилмаган даражада шуҳрат қозонди. Дастлаб Испания ва Италияда, сал ўтиб бошқа давлатларда самарқандлик ҳунармандлар кўмагида қоғоз ишлаб чиқарувчи фабрикалар ташкил этилди. Аммо сифати барибир ҳаминқадар эди.\nБобур ўзининг “Бобурнома” асарида “Дунёдаги энг яхши қоғоз Самарқандда чиқади. Қоғоз тегирмонлари учун ҳамма сув Конигилдан келади. Конигил Сиёб ариғи қирғоғида жойлашган. Барча жувозлари ҳам шу ердадир” деб ёзади. Самарқанд қоғозининг афзал томонларидан яна бири — улар оқ халқа кўринишидаги сув белгиларига ҳам эга бўлган. Уни ХВИ асрда самарқандлик машҳур уста Мир Иброҳим тайёрлаган. Тарихчилар ХВИ асрдан ХIХ асрнинг биринчи ярмигача Россия ва бошқа мамлакатларга экспорт қилинган моллар орасида қоғоз, айниқса, қадрли ҳамда қимматли бўлганини таъкидлашади.\nСамарқанд қоғозининг аҳамияти ва бебаҳолиги ҳақида гап кетганда, бир нарсани эслатиб ўтиш жоиз. Беруний, Ибн Сино, Алишер Навоий, Бобур каби буюк боболаримизнинг ўлмас асарлари айнан шу қоғозларнинг сифати туфайли асрлардан сакраб ўта олди. Не ажабки, айнан шу бебаҳо восита боис дунёнинг тараққиёт бешигини тебратган алломаларнинг уйғоқ битиклари, қимматли ўгитлари, аждодларга айтмоқчи бўлган гаплари бугунги дориламон кунларимизгача етиб келди.\nХVIII аср ва ХIХ асрлардаги узлуксиз босқинлар, ҳарбий ҳаракатлар Самарқанд қоғози шуҳратини батамом сўндирди. Шу тариқа Самарқанд қоғозининг сири буткул йўқолди. Руслар босқини ва ўн йиллаб давом этган маҳорабалар тарих китобига Самарқанд қоғозининг таназзули билан қўшиб битилди. Унутилган бебаҳо маданий ёдгорликнинг қайта кашф этилиши учун яна юз йиллар сарф этилди. Ва ниҳоят…\nТақдирнинг саховатини қаранг-ки, Заҳириддин Муҳаммад Бобур ёзиб кетганидек, Сиёб ариғи бўйидаги Конигил қишлоғидаги уста ҳунармандлар оиласи қоғоз ясаш сирларини топишга, Самарқанд қоғозининг эски шон-шуҳратини тиклашга мушарраф бўлдилар.\n— Даставвал кекса кишилардан сўраб-суриштириб, эски битикларни мутолаа қилиб, иш бошлагандик, — дейди ҳунарманд Санжар Мухторов. — Кўп ўтмай тўғри йўлдан кетаётганимизни тушундик. Айни пайтда қоғозни тут пўстлоғидан тайёрлаяпмиз. Ивитилиб, ажратиб олинган пўстлоқ чархпалак ёрдамида яхшилаб ёйилади. Кейин 7-8 соат қайнатилади. Сўнг аралашмадан бўтқа ажратиб олинади. Шу тариқа тозалаш, майдалаш, қайнатиш каби 14 босқичдан ўтгандан сўнг қоғоз тайёр ҳолга келади. Айни пайтда устахонада 20 киши иш билан банд. Гарчи унумдорлик иш усули қўл меҳнатига асослангани туфайли паст бўлса-да, даромаднинг чўғи баланд. Чунки қайта тикланган қоғоздан турли буюмлар ясаш ва тикишни йўлга қўйганмиз. Жумладан, қўғирчоқлар, маскалар ясалаяпти, ҳамён, қалпоқ, сўзана, кўйлаклар тикиляпти. Улар ўзининг силлиқлиги, осонликча йиртилмаслиги, ювганда ранги ўчмаслиги ва ҳар хил ҳашаротлар “ҳужум”ига бардошли экани боис, нафақат юртдошларимиз, балки хорижликларни ҳам қизиқтириб қўйди. Ҳар сафар улар бу ерга келишганида ариққа ўрнатилган чархпалакка, ажратиб олинган новдани эзувчи жувозга ва ранго-ранг Самарқанд қоғозларига ҳайрат кўзлари билан боқишади. Қоғоздан кўйлак тикаётганимизни кўриб, ҳайратларига яна ҳайрат қўшилади.\nДарҳақиқат, уста ҳунарманд лутф этганидек, Самарқанд қоғозининг довруғи етти иқлимга кетган. Бугун қайта тикланиб, ўзининг иккинчи умрини бошлаган Самарқанд қоғози азалий ва абадий вазифасини бажаришда давом этмоқда. Модомики, китоб барча даврларда ҳам одамларнинг беғараз дўсти, сирдош ўртоғи, доноликда тенги йўқ ошноси бўлиб қолаверар экан, бу қоғозларга битилган бугунги кунимиз ҳақиқатлари келажак авлодларга эсон-омон етажак.\n← Аввалги Аввалги Шайх Алоуддин Мансур (1952-2020)\nКейинги → Кейинги: Абдулла Қаҳҳор. Ёшлар семинарида сўзланган нутқдан (1944)


ЕК Ўзбекистоннинг ЖСТга аъзо бўлиш режасини қувватлади\nЕвропа Кенгаши Ўзбекистоннинг Жаҳон савдо ташкилотига қўшилиш юзасидан режаларини қўллаб-қувватлади.\nЕвропа Кенгашининг 17 март куни Брюсселда ўтган “Ўзбекистон-Европа Иттифоқи” ҳамкорлик йиғилишининг 11 учрашуви натижалари юзасидан тарқатган баёнотида мана шу ҳақда гап боради.\nБаёнотда айтилишича Европа Кенгаши Ўзбекистон билан икки томонлама савдо сармоя алоқаларини ривожлантириш мақсадида бизнес ва сармоя ҳамкорлик кенгаши ташкил этилишига розилик билдирган. Бундан ташқари йиғилишда Eвропа Ўзбекистон билан энергетика соҳасида ҳамкорлик қилишдан манфаатдор экани билдирилган.\nАввалроқ Европа Иттифоқи комиссияси Ўзбекистоннинг Жаҳон савдо ташкилотига аъзо бўлиши истагини инобатга олиб, бу йўналишда техник ҳамкорлик лойиҳасига 1 миллион доллар ажратган эди.


29.11.2020 20:47 0 1750\nҚадимий мўъжизалардан тортиб, бугунги кунда биз яшаётган замонавий биноларга қадар ўлчов технологияси минг йиллар давомида ўлчовларни амалга оширишда ёрдам беради. Биз қадимги Мисрнинг арқон замбилларидан узоқ йўлни босиб ўтдик, аммо ерни ўрганиш технологияси ҳали ҳам ривожланиб бормоқда. Ҳар бир соҳа сингари, келгуси йилларда ҳам ер тузиш ишларининг келажаги ўзгариши керак. Дронлардан фойдаланишнинг кўпайиши, мобил 3D хариталашнинг яхшиланиши ва маълумотлар бошқарувидаги ўзгаришлар орасида геодезия олдида кўплаб ўзгаришлар мавжуд. Ушбу тамойиллар соҳа учун ахборот йиғишни яхшилаши, маълумотларни сақлаш ёндашувларини ўзгартириши ва янада қулай ва мослашувчан информация тўплашни таклиф қилиши мумкин.\nБугун биз ерни ўрганиш технологиясининг келажаги қандай эканлиги ва ерни ўрганишнинг энг яхши тенденциялари қандай шаклланаётгани ҳақида тўхталамиз.\nДронлар тобора оммалашиб бормоқда. Уларнинг кенг тарқалишидан олдин, улар кўпинча ҳарбий мақсадларда фойдаланилган. Энди улар қуруқликдаги геодезия гуруҳлари ва бошқариладиган самолётларга нисбатан бир нечта афзалликларга эга. Бунга қуйидагиларни киритиш мумкин:\n- қисқа вақт ичида катта сирт майдонларини айланиш;\n- ҳаракатланиш қийин бўлган ерларни кесиб ўтиш;\n- мураккаб ландшафтларнинг батафсил расмларини олиш;\n- ерни ўрганиш, фотограмметрия, 3D хариталаш, топографик ўлчов ва бошқаларни амалга ошириш.\nЭндиликда тадқиқотчилар замонавий дронлар ёрдамида ҳаво маълумотларини тез ва аниқ олишмоқда. Шунингдек, дронлар ишни хавфсизроқ бажаради, негаки операторлар ўлчовларни ўтказиш учун учиб ўтишлари ёки хавфли муҳитга киришлари шарт эмас. Учувчисиз учиш воситалари одатий ҳолга айланиб бормоқда. Тез орада улардан фойдаланиш саноат стандартига айланиши тайин.\nДронлар кўпинча кадастр учун ишлатилади, бу эса фойдаланишнинг муҳим соҳасини очиб беради. Бундан ташқари, улар ерларни ривожлантириш ва бошқариш учун моделларни яратиш учун компьютер ёрдамида лойиҳалаш дастурлари билан бирлаштирилган маълумотларни тақдим этишлари мумкин. Дронлардан фойдаланишнинг яна бир афзаллиги шундаки, у ер ҳақидаги маълумотлар ва иншоотларнинг турли хил фотосуратларини тақдим этади.\nДронлардан тўплашимиз мумкин бўлган баъзи маълумотлар шакллари қуйидагиларни ўз ичига олади:\n- 2D ва 3D ортомозаик хариталар, яъни дрон фотосуратлари ёрдамида юқоридан пастга қараб ҳаво кўринишини яратиш;\n- 3D моделлар, жумладан, кучли хариталаш дастуридан батафсил моделлар яратиш;\n- Термал хариталар, хусусан, ҳудуддаги ғайритабиий иссиқлик имзоларини ёзиб олиш ва аниқлаш;\n- LiDAR нуқтали булутлари, дронлар ушбу тизимда фойдаланиш учун юқори зичликдаги нуқта булутини яратади;\n- Мультиспектрал хариталар кўринадиган ёруғлик спектридан ташқаридаги маълумотлар турли хил фойдаланишни таклиф қилиши мумкин, жумладан, ракеталарни аниқлаш ва сунъий йўлдош орқали тасвирлар;\n- Ахборотни моделлаштириш (BIM) бу юқори аниқликдаги 3D дастурий ёки лазерли моделларни олдиндан тайёрланган BIM мосламалари билан бирлаштиришдир. Ушбу маълумотлар ўзгаришларни аниқлашга ва шунга мос равишда жавоб беришга ёрдам беради.\nМобил 3D хариталари\nМобил хариталаш тизимлари қисқа вақт ичида ўта батафсил тасвирларни тақдим этади. Тадқиқотчилар ноқулай ускуналарсиз ёки натижаларни кўриш учун соатлаб кутмасдан рақамли нусхаларини яратиши мумкин. Кўп томонлама ускуналар вариантлари, қўлда ишлайдиган қурилмалар ва ҳаводан ёзиб олиш кўплаб ер ўлчагичлари учун мобил 3D хариталашни ҳаётий ва самарали ёндашувга айлантиради.\nМобил 3D хариталаш GPSдан фойдаланмасдан қўшимча мослашувчанликни тақдим этади. Ушбу турдаги маҳсулотлар одам бориш қийин бўлган жойларни бир неча усуллар орқали харитада кўрсатади. Шунингдек, асбоблар тез-тез ишлатишда қулайлик учун енгил ва кўчма қилиб тайёрланади.\nУшбу турдаги хариталашнинг энг муҳим афзалликларидан яна бири реал вақтда ва тезкор натижаларни ўз ичига олади. Маълумотларни тезда 3D визуал кўринишга айлантира оласиз, натижада натижаларни кўриш вақтини қисқартириш мумкин.\nРивожланаётган яна бир технология — бу 3D лазерли сканерлашнинг бир шакли LiDARдир. LiDAR ёруғликни аниқлаш ва ўзгаришни англатади ва ерга ёки яқин атрофдаги нарсаларга ўзгарувчан масофани ўлчаш учун ультрабинафша, кўринадиган ёки инфрақизил нурида импульсли лазердан фойдаланади. Машина лазер махсус GPS қабул қилувчиси ва сканердан ташкил топган бўлиб, улар маълумотларини катта майдонларда йиғиш учун одатда самолётлар ва вертолётлардан фойдаланадилар. Ушбу масофадан туриб зондлаш усули 3D импульс моделларини яратиш ёки Ернинг физик хусусиятлари тўғрисида маълумотларни ёруғлик импульсларидан ва ҳаво тизимидан йиғилган бошқа маълумотларни тўплайди.\nLiDARнинг бир неча хил турлари мавжуд:\nҚуруқлик: LiDARнинг бу тури Ер юзини топографик ўлчовлар орқали харитада акс эттиради. 3D ўлчамли булутларни сканердан рақамли тасвирлар билан тезда харитада кўриш мумкин.\nБатиметрик: Батиметрик LiDAR дарё бўйлари ва денгиз сатҳининг баландликларини сувга ўтувчи яшил нур ёрдамида ва унинг сенсорга қайтишини ўлчайди. Ўлчовлар одатда ҳаводан олинади.\nҲаводан: Лазер сканери самолётга уланиши ва ландшафтнинг учбурчак булутли моделини яратиш учун ишлатилиши мумкин. Бу рақамли баландлик моделлари ва рақамли сирт моделлари яратишда ёрдам берадиган батафсил ва аниқ. Мазкур тизим органик ва сунъий тузилмаларни ўлчаш учун янги аниқлик ва мослашувчанликни таъминлайди.\nҚишлоқ хўжалиги: LiDARнинг топографик маълумотлари деҳқончилик тактикасини яхшилаш учун қуёш нурлари, ҳашаротлар ҳаракати ва ландшафтдаги хусусиятларини аниқлашга ёрдам беради.\nАрхеология: археологлар LiDAR технологиясидан фойдаланган ҳолда дарахт қоплами остидаги хариталарнинг хусусиятларини аниқлашда ва батафсил тасвирлар учун археологик жойларнинг DEMларини яратишган. Масалан, 2013 йилда Камбоджа тоғларидаги Маҳендрапарвата шаҳрини қайта кашф қилиш учун фойдаланилган.\nАтмосфера: LiDAR метеорологик қўлланмаларда сирт босими, парник газлари, ёнғинлар ва фотосинтез ҳақида маълумот бериш учун ишлатилади. У атмосферадан тескари парчаланишни ва қаттиқ сиртни тарқатиб юборадиган кўзгуларни ўлчаши мумкин.\nФизика ва астрономия: LiDAR масофани ва ойнинг ўрнини ўлчашга ёрдам беради ва бошқа сайёралар тўғрисида топографик маълумот яратади.\nШамол электр станциялари: LiDAR шамол тезлиги ва турбулентликни ўлчаб, шамол электр станцияларининг ишини оптималлаштиришга ёрдам беради.\nLiDARнинг муҳим афзалликларидан бири шундаки, у реал вақтда нуқтали булутларни таклиф қилади. Бундай имконият ҳамма тизимларда ҳам мавжуд эмас. Ушбу хусусият тезкорлик ва қулайлик йўлида сезиларли ютуқларни таъминлаб, лойиҳаларни янада мослашувчан ва самарали қилади.\nдрон технология 3D харита LiDAR\nҲодиса 28/01, 12:45\nДрон ёрдамида «Макаров» тўппончаси чегарадан ўтказилди. Уни сотиб олганлар ушланди (видео)\nТехнология 05/01, 16:02\nВилоятларда дронлар шоуси қачон ўтказилиши юзасидан маълумот берилди


Сенатор газетанинг 1.5 млрд пулини фоиз эвазига "таниш" ширкатга берган. У коррупция иддаоларини рад этмоқда\n19 январ 2022, Тошкент вақти: 14:53\n"Зарафшон" - Самарқанд вилоят ҳокимлиги газетаси\n"Зарафшон" ва "Самаркандский вестник" газеталари бирлашган таҳририятига обуна, реклама ва эълонлардан тушган пуллар корхоналарга устама фоиз эвазига кредит сифатида йўналтириб келингани маълум бўлди.\n1 февралда Иқтисодий ишлар бўйича Самарқанд шаҳар суди “Зарафшон” ва “Самаркандский вестник” газеталари бирлашган таҳририяти даъво аризасини тўлиқ қаноатлантирди ва унинг фойдасига “Dоbusiya Samarqand Aqualand” МЧЖ дан 1 млрд 90 миллион сўмлик қарзни ундириш тўғрисида қарор қабул қилди.\n“Зарафшон” ва “Самаркандский вестник” газеталари бош муҳаррири, Олий Мажлис Сенати аъзоси Фармон Тошевнинг Озодликка билдиришича, суд қарори билан ундирилаётган пул “Dоbusiya Samarqand Aqualand” МЧЖ га 10 фоизлик устама эвазига берилган эди.\nМарказий банк масъул ходимига кўра, Ўзбекистонда устама фоиз эвазига жисмоний ёки юридик шахсларга кредит ажратиш ҳуқуқи банк, молия-кредит ташкилотларидан бошқаларга берилмаган.\nИқтисодий ишлар бўйича Самарқанд шаҳар суди судьяси Ислом Ҳамроқулов 1 февралда қабул қилган қарорга биноан, “Dоbusiya Samarqand Aqualand” МЧЖ “Зарафшон” ва “Самаркандский вестник” газеталари бирлашган таҳририятига 1 млрд 90 миллион сўм қарзни ҳамда давлат божи сифатида тўланган 22 млн сўмни қайтариб бериши лозим.\nИқтисодий ишлар бўйича Самарқанд шаҳар судида 1 февраль куни кўрилган ишлар жадвали.\nСуд мажлисида иштирок этган маҳаллий блогер Мирзо Субҳоновдан олинган бу хабарни тилга олинган икки газета бош муҳаррири, сенатор Фармон Тошев тасдиқлади.\nГазета нега қарз берган эди?\nОзодликка маълум бўлишича, “Зарафшон” ва “Самаркандский вестник” газеталари бош муҳаррири Фармон Тошев 2018 ва 2019 йиллар давомида “Dоbusiya Samarqand Aqualand” МЧЖга (раҳбари Фаррух Тошев) йиллик 10% устама тўлаш шарти билан жами 1,5 млрд сўм қарз берган.\nҚарзнинг кичик қисмини “Dоbusiya Samarqand Aqualand” МЧЖ қайтарган, бироқ катта қисми - салкам 1 млрд 90 млн. сўмлик асосий қарз ва фоиз қисми газета таҳририятига қайтарилмаган.\nЖавобгар “Dоbusiya Samarqand Aqualand” МЧЖ директори ўринбосари Баҳриддин Ибрагимов судга берган кўрсатмасида қарзнинг ўз вақтида қайтарилмаганини корхонаси пандемия шароитида оғир молиявий қийинчиликларни бошидан кечираётгани билан изоҳлаган.\n“Жамиятимизнинг асосий фаолияти хизмат кўрсатиш билан боғлиқ бўлиб, пандемия сабаб янги қурилган уч юлдузли меҳмонхонамиз ва замонавий кўнгилочар дам олиш аквапаркимиз фаолияти тўхтаб қолган. Шу сабаб қарздорликни ўз вақтида сўндира олмаяпмиз. Лекин шунга қарамасдан ҳам бугунгача таҳририятга жаъми 222,0 млн сўмлик фоиз пулларини тўлаб келганмиз”, – деган судда “Dоbusiya Samarqand Aqualand” МЧЖ вакили.\nИкки юридик шахс ўртасидаги баҳсми бу ёки...\nХўжалик юритувчи икки юридик шахс ўртасидаги бу олди-берди, бир қарашда, табиий кўринади. Боз устига иш судда кўрилди, ҳақдор ҳақи қарздордан ундириладиган бўлди.\nБироқ маҳаллий блогер Мирзо Субҳоновга кўра, пули қарзга бериб юборилган икки газета журналистларининг бу ишдан хабари бўлмаган.\n“Таҳририятнинг миллиардлаб пулларини бирон бир гаровсиз хусусий ширкатларга бериб юбориш ҳолатидан таажжубдамиз. Ушбу маблағларни аслида газетани ривожлантириш ва журналистлар иш ҳақини оширишга сарфланса мақсадга мувофиқ бўлар эди, чунки ушбу пулларни жалб қилишга оддий журналистларнинг ҳам меҳнати синган”, деган журналистлардан бири.\nСенатор нима деди?\nОзодлик суд иши ва журналистларининг иддаолари юзасидан фикр билдиришини сўраб, “Зарафшон” ва “Самаркандский вестник” газеталари бош муҳаррири, Олий Мажлис Сенати аъзоси Фармон Тошев билан боғланди.\nСенатор Тошев 1 февралда суд қарори чиққанини, “Dоbusiya Samarqand Aqualand” МЧЖ га 10 фоиз устама эвазига қарз берганини, пул таҳририятники эканлигини тасдиқлади.\n“Dоbusiya Samarqand Aqualand”га биз бир неча марта қарз берганмиз. Бундан ташқари яна тўрт-бешта ташкилот билан шундай олди-берди қилганмиз. Бошқа газеталар, бошқа ташкилотларгаям ёрдам берганмиз. Қарз олди-берди қилишга ҳақимиз бор. Бу ҳақда Низомимизда ёзилган. Қарз фоизи ҳисобидан 4-5 та штатимизни тўғрилаб турамиз. Бир йилда рекламадан 1 миллиарддан ортиқ пул тушади. Шундан фойдаланамиз”, деди сенатор-муҳаррир Фармон Тошев. Сенатор Тошев тилга олган газета Низомини Озодлик мухбири кўрмади.\nФармон Тошевнинг айтишича, пул таҳририятга обунадан, рекламадан, эълонлардан тушади. "МЧЖ сифатида фаолият кўрсатадиган газета тушган пулларни ўз ишлаб чиқариш фаолиятини кенгайтиришга, тиражни оширишга, ходимлар маошига сарфлайди", деди Тошев.\nСенатор Озодлик билан суҳбатда “Зарафшон” ва “Самаркандский вестник” газеталари бирлашган таҳририятини “масъулияти чекланган жамият – МЧЖ”, деб атади. Бироқ Озодликда мавжуд ҳужжатда таҳририят МЧЖ эмас, Давлат унитар корхонаси эканлиги айтилган.\nМаҳаллий блогер Мирзо Субҳоновнинг аниқлашича, газета таҳририяти ушбу қарзларни ташкилот таъсисчиси бўлган Самарқанд вилоят ҳокимлиги билан келишмаган.\nСенатор Фармон Тошев таҳририят пули нега айнан Фаррух Тошевга берилганини мана бундай изоҳлади:\n“Фаррух Тошев билан фамилиядошмиз холос. Фамилиямиз бир хил бўлгани учун одамлар бу ерда коррупцион унсур бор деб ўйлаган. Унинг менга алоқаси йўқ. Ахир пул сўраб келган одам менинг фамилиядошим бўлса, менинг айбимми бу?!”\nСенатор “Dоbusiya Samarqand Aqualand” ва бошқа “4-5 та ташкилот” қарзни банкдан эмас, ундан олишини устама фоиз банкникидан пастлиги билан изоҳлади. Қарзнинг гаровсиз берилганини эса, пул сўровчини обдон ўрганиб, кейин бериши билан тушунтирди.\nБош муҳаррир Фармон Тошевнинг иддао қилишича, у бошқараётган “Зарафшон” ва “Самаркандский вестник” газеталари журналистлари бошқа вилоятлардаги журналистларга нисбатан яхши ойлик олади, улар бошқа имтиёлардан ҳам фойдаланади:\n“38 ходимим бор. Ҳар йили уларга йил бошида 100-200 млн. сўм миқдорида фоизсиз кредит ажратамиз. Ҳар бири йилига 10 миллионгача олади ва маошидан қайтаради. Журналистларимиз ойлиги бошқа вилоятлардагига қараганда яхшироқ: 4 миллиондан кам эмас. Бундан ташқари 13- маош олишади. Бепул овқат билан таъминланади. Фаррошларимиз ойлиги ҳам манаман деган ташкилотларникидан кам эмас”.\nБанк эмас ташкилотлар устама фоиз эвазига кредит ажратиши мумкинми?\nОзодликнинг бу саволига Ўзбекистон Республикаси Марказий банки матбуот хизмати мулозими бундай жавоб берди:\n"Молиявий кредитлар ажратиш ҳуқуқи банклар ва микрокредит ташкилотларигагина берилган. Бошқа барча юридик шахсларнинг бундай фаолият билан шуғулланиш ҳуқуқи йўқ".\nЎзбекистонда банклар фаолияти “Банклар ва банк фаолияти тўғрисида”ги қонун билан тартибга солинади.\nЎзбекистон Республикаси президенти 2019 йилнинг 5 ноябрида имзолаган қонун билан “Банклар ва банк фаолияти тўғрисида”ги қонуннинг янги таҳрири кучга кирган.\nМазкур ҳужжатнинг 5- моддасига биноан “кредитларни уларнинг қайтарилиши, фоизлилиги ва муддатлилиги шарти билан ўз номидан ўзининг маблағлари ҳамда жалб этилган маблағлар ҳисобидан бериш” банклар амалга оширадиган операцияларидан биридир.


Зеленский — ултиматумларга рози эмаслиги, Кремлнинг шартлари ва НАТОдан совигани ҳақида\nУкраина етакчиси Владимир Зеленский Американинг ABC телеканалига интервю берди. Унда президент Қрим ва Донбасс масаласида музокарага тайёрлиги, бироқ ултиматумларни рад этишини айтди. Зеленскийнинг фикрича, Путин “кислородсиз ахборот пуфагида” яшамоқда ва унга киритилаётган маълумотларнинг қанчалик ҳаққоний экани урушнинг боришида муҳим рол ўйнайди.\n— Мамлакатдаги ҳозирги вазият қандай, пойтахт Киевни қанча вақт тутиб тура оласизлар?\n— Нафақат Киев шаҳри ва аҳоли яшаш мавзелари, балки Киев атрофидаги туманлар ҳам бомбардимон қилиняпти. Пойтахтимиз қиёфаси таниб бўлмас даражада ўзгариб кетди. Харков, Винница, Одесса, Житомир, Чернигов, Мариупол – кўп шаҳарларимиз бомбалар остида қолди.\n— Россия армиясининг катта қисми Украина атрофига олиб келинган. Украина халқи ва армияси Россияни қандай тўхтатиб қола олади?\n— Ишончим комил, украиналиклар бутун ҳаётлари давомида Россия босқинига қарши туриш учун тайёрланиб келишган. Россия ҳарбийлари оккупация қилган шаҳарларда оддий аҳоли, ҳеч қандай қуролсиз уларга қарши чиқишмоқда. Бу – жасорат.\nМуаммо шундаки, Украинанинг бир нафар аскарига ўн нафар Россия аскари тўғри келади. Битта Украина танкига эса элликта рус танки. Биз уларни йўқ қиляпмиз ва бу фарқ қисқаряпти. Бироқ биз қанча вақт қарши тура олишимизга келсак, кўп нарса фақат бизгагина боғлиқ эмас. Улар бутун мамлакатни эгаллаб олган тақдирда ҳам, уруш исёнлар билан давом этаверади, чунки ҳеч ким мустақиллигимизни бериб қўймайди.\nБугун уруш бизнинг мамлакатимизда бўляпти, [агар Россия тўхтатилмаса] эртага Литва, Дания, Полша, Германияда бўлмайди деб айтиб бўлмайди.\n— Куни кеча Кремл урушни тўхтатиш шартларини айтди. Уларнинг айтишича, Украина Конституциясини ўзгартириб, НАТОга кириш мақсадидан воз кечиши, Қримни Россияники деб тан олиши ҳамда Украина шарқидаги айирмачи ҳудудлар мустақиллигини тан олиши керак. Бу борада ҳозир Владимир Путинга нима деган бўлардингиз?\n— Биринчидан, мен мулоқотга тайёрман. Биз капитуляцияга тайёр эмасмиз. Гап менда эмас, бу – мени сайлаган халқ билан боғлиқ.\nНАТОга келсак, анча аввалроқ – алянс Россия билан ўртасида зиддият келиб чиқиши эҳтимоли сабаб Украинани ўз таркибига қабул қилишга тайёр эмаслигини тушунган пайтимдаёқ НАТОдан ҳафсалам пир бўлган. Биз ҳеч қачон тиз чўкиб ёлворадиган давлат бўлишни истамаймиз, мен ҳам бундай президент бўлишни хоҳламайман.\n— Кремлнинг учта шарти – НАТОга киришдан воз кечиш, Қримни Россияники деб тан олиш, Украина шарқидаги иккита республика мустақиллигини тан олиш. Путинга нима деган бўлардингиз, урушни сиз бошламаганингиз ва бу шартларга рози эмаслигингизни айтасизми?\n— Мен хавфсизлик кафолатлари ҳақида гапиряпман. Оккупация қилинган ҳудудлар ва тан олинмаган республикалар – уларни Россиядан бошқа ҳеч ким тан олгани йўқ – масалаларини муҳокама қилиб, бу ҳудудлар келгусида қандай ҳаёт кечириши борасида келишувга эриша оламиз, деб ўйлайман. Мен учун муҳими – бу ерларда яшовчи, лекин Украинанинг бир қисми бўлишни истовчи аҳоли қандай яшайди?\nМасала шунчаки тан олиш ёки тан олмасликдан кўра мураккаброқ. Бу – навбатдаги ултиматум. Биз ултиматумларга тайёр эмасмиз. Нима қилиш керак – президент Путин кислородсиз ахборот пуфагида яшашнинг ўрнига, гапиришдан тўхтаб мулоқотга ўтиши керак. Менимча, у айнан шундай вазиятда. У ўзининг қобиғига ўралиб қолган. У маълумотларни олиб турибди, лекин бу маълумотлар қанчалик ҳақиқатга яқинлигини билмаймиз.\n— АҚШ президенти Жо Байден билан яна бир бор гаплашдингиз. Айтинг-чи, сиз ҳозир АҚШдан сўраётган энг катта нарса нима?\n— Мен унга айтдимки, бугун биз учун энг муҳими – ҳаводаги хавфсизлик. Ҳаво кенгликларимизда Россия фаол бўлишига қўйиб бера олмаймиз, чунки улар бизни бомбардимон қилишяпти; [Украина осмонида] ракеталар, вертолётлар, қирувчи ракеталар каби кўплаб техникалардан фойдаланишяпти.\n— АҚШ Украина осмонини ҳарбий парвозлар ман этилган ҳудуд деб эълон қилишни рад этмоқда. Бу қарор урушни ҳозирги даражадан кенгайишига олиб келиши мумкинлиги, НАТО Россиянинг Украина ҳудудидаги учувчи қурилмаларини ўққа тутишига тўғри келиши эҳтимолидан шундай қарорга келинмоқда. Бу хавотирга қўшиласизми?\n— Россия учувчи қурилмаларини уриб тушириш? Масалан, кеча Россия ракетаси Харков шаҳридаги университет ва ётоқхонага тушди. Худди шундай ракета Киевдаги педиатрия клиникасига ҳам тушди. Бу ракеталарни уриб тушириш керакми-йўқми, сиз шунга иккиланяпсизми? Инсонлар ҳаётини сақлаб қолиш учун бу ракеталар уриб туширилиши керак, саволга бундан бошқа жавоб йўқ. Бу ракеталар талабаларга қараб отилганини билиб турган америка аскарлари уларни уриб туширишга иккиланмаган бўлар эди.\n— Сиз Путин тинч аҳоли манзилларига қасддан ҳужум уюштиряпти деб ҳисоблайсизми?\n— Мен нима деб ҳисоблашимнинг нима фарқи бор? Натижа бир хил-ку: одамлар ўляпти. Мактаблар, боғчалар, университетлар, ётоқхоналарга бомба тушяпти.\n— Сизнингча, Путин уруш жиноятини содир этдими?\n— Бизнинг мамлакатимизга кириб келганлар, бунга буйруқ берганлар, ўқ узаётганларнинг барчаси – уруш жиноятчилари.\n— АҚШ ва Ғарб агар зарурат туғилса сизни қутқариб олиш бўйича таклиф жўнатгани ростми? Сиз қанча вақт қолмоқчисиз?\n— Ҳа, таклиф қилишди. Чунки кўплаб маълумотлар бор эди, мени ва оиламни ўлдириш учун бир нечта махсус гуруҳлар юборилган эди. Мен йўқ дедим. Ахир қандай қилиб ташлаб кетаман? Бу – менинг ватаним. Мен шу халқнинг сайланган президентиман.\n— Демак, нима бўлишидан қатъи назар, Украинада қоласиз, шундайми?\n— Мен барчаси Ҳолливуд киноларидагидек бахтли якун топишини истайман.\n— Путин Украинани денацификация қилиш ҳақида гапирмоқда. Биламиз, сиз яҳудийсиз, аждодларингиз орасида Ҳолокост вақтида қурбон бўлганлар бор. Украинани денацификация қилиш ҳақида Путинга нима деган бўлардингиз?\n— Ҳозирги ҳолатда денацификация – украин миллатига зарба беришга тенг. 1940 йилларда ҳам шундай бўлган: Германияда яҳудий миллатини денацификация қилишга уринишган. Бундай ҳолат замонавий дунёда бўлаётганидан шокдаман.\n— Европаликларга мурожаатингизда: “Биз қуласак, сиз ҳам қулайсиз” дедингиз. Бу билан нимани назарда тутдингиз?\n— Украина, тили ва яшаш жойидан қатъи назар, замонавий дунёдаги барча ёшдаги одамлар ишонадиган қадриятларни ҳимоя қиляпти. Агар Россия ана шу қадриятларни барбод қилишига йўл қўйиб берсак, бу интиҳо бўлади. Украиналиклар, шунингдек европаликлар ҳам ана ўша қадриятлар учун қалқон бўлишяпти. Бироқ бу имтиҳондан айнан Украина халқи ўтяпти. Шундай экан, бизга кўмак беришингиз зарур. Ҳозир Украина халқи – бутун Европанинг соқчиларига айланган.\n— Ҳозир Путинга нима деган бўлардингиз?\n— У ўзи бошлаган урушни ўзи тўхтата олади. Мабодо у “Урушни мен бошламаганман” деб ҳисобласа ҳам, битта муҳим нарсани билиши керак: у урушни тўхтатиш ўзининг қўлида эканини инкор қила олмайди.\nРоссияликлар интернет орқали буюмларни оммавий равишда сотишни бошлади – The Moscow Times\nРоссияда оилавий зўравонлик қурбонларига ёрдам берадиган ташкилот «хорижий агент» деб тан олинди


8 июль, 2021, 14:41\nМусобақа стартига саноқли кунлар қолмоқда.\nТашкилий қўмита бундай чекловларни коронавирус пандемиясини олдини олиш учун шарт, деб ҳисоблади. Аввалроқ, Япония бош вазири Ёсихидэ Суга Covid-19 хавотири туфайли пойтахтда фавқулодда ҳолат жорий этилса, Олимпия ўйинларини мухлисларсиз ўтказилиши мумкинлигини айтган эди.\n"Токио-2020" ўйинларини кейинга қолдириш тўғрисида қарор қабул қилинишидан олдин Олимпия ўйинлари учун деярли 4,5 миллион, Паралимпия ўйинларига эса миллионга яқин чипта сотилган эди. Декабрь ойида ташкилотчилар чипталарнинг маълум қисми қайтариб олинишини эълон қилди, аммо бу ҳолатда ҳам қолган чипталар сони стадионда рухсат этилган ўриндиқларга қараганда анча кўпни ташкил этади. Шу сабабли, ташкилий қўмита ўйинларга ташриф буюриш ҳуқуқи учун лотерея ўтказилишини истисно этмаяпти.\nТашкилотчилар спортчилар ва мухлислар учун хавфсиз муҳитни таъминлайдиган қатъий қоидаларни жорий этишга ваъда бермоқда. Халқаро Олимпия Қўмитаси президенти Томас Бахнинг айтишича, Олимпия шаҳарчаси аҳолисининг 80 фоизидан кўпроғи эмланади. Спортчиларга мухлислар билан алоқада бўлиш тақиқланади. Агар улар қоидаларни бузса, шу жумладан, кунлик коронавирус текширувидан ўтмаса ва ниқоб тақиб юришга амал қилмаса, мусобақалардан дисквалификация қилинади.\nЯпониянинг кўплаб аҳолиси ҳали ҳам Олимпия ўйинларига шубҳа билан қарамоқда: Asahi News Network томонидан ўтказилган сўров натижаларига кўра, респондентларнинг тахминан 65 фоизи ушбу тадбирни бошқа кунга қолдиришни ёки унинг тўлиқ бекор қилинишини ёқлаган. Сўровномада иштирок этганларнинг 70 фоизга яқини ўйинлар ташкилотчилар айтган хавфсизлик талабларига жавоб бермаслигини айтган.\nЎтган ой Япония бош вазири Токио ва яна саккизта префектурадаги коронавирус ҳолатлари билан боғлиқ вазият изга туша бошлагани учун ушбу ҳудудларда фавқулодда ҳолатни бекор қилган эди. Аммо вазият исталган пайтда ўзгариши мумкин.\nЭслатиб ўтамиз, "Токио-2020" Олимпия ўйинлари 23 июлдан 8 августгача бўлиб ўтади. Унда тахминан 205 та давлатдан 12 500 нафар атлет ғолиблик учун кураш олиб боради.\nДУНЁНИ ОСТИН УСТИН ҚИЛДИКУ БУ КОРОНАВИРУС. БАЛОСИ ЭССИЗ УНДАН ОЛДИНГИ ҲАЁТ ТАРЗИ ҚАНДАЙ ЯҲШИ ЭДИ-Я


Профессионал бокс чемпионларига олти ойдан бери соврин пули берилмаяпти\n24 август 2019, Тошкент вақти: 10:28\n15 сентябрь куни Самарқандда якунланган профессионал бокс бўйича Ўзбекистон чемпионати совриндорлари.\n2018 йилнинг 15 сентябрь куни Самарқандда ниҳоясига етган Профессионал бокс бўйича Ўзбекистон чемпионатининг 15 нафар совриндоридан 14 тасига ҳозирга қадар ваъда этилган мукофот пули берилмади.\nФинал ўйинлари ниҳоясида беш вазн тоифасидаги чемпионларга 8 миллион¸ кумуш медаль совриндорларига 4 миллион¸ бронзага эса¸ 2 миллион сўмлик соврин сертификатлари тантанали топширилган ва Профессионал бокс федерацияси бу суратларни жамоатчиликка тақдим қилган эди.\nПрофессионал бокс федерациясининг Озодлик гаплашган мутасаддиси нодавлат ташкилоти бўлган федерация ҳисобида умуман маблағ йўқлиги¸ совриндорларга мукофот пули бериш тугул¸ федерация хизматчиларининг ўзига ҳам октябрдан бери ойлик берилмаëтганини билдирди.\nЎзларини Профессионал бокс бўйича 2018 йилги Ўзбекистон чемпионати ғолиб ва совриндорлари намояндаси деб таништирган ëш йигитлар қўлларига расман топширилган мукофот пули ҳақидаги сертификатларнинг оддий қоғоз бўлиб қолаëтганини билдирди.\nСовриндорларга пул мукофоти берилиши ҳақидаги сертификат тантанали равишда топширилгани ҳақида профессионал бокс федерацияси ўз Telegram каналида хабар тарқатган эди.\nШикоят қилгани учун федерациянинг кейинги мусобақаларига қўйилмаслигидан чўчиган бу спортчилар ўз шахси сир тутилишини сўради.\nАксарияти талаба бўлган профессионал боксчиларга кўра¸ 15 сентябрь куни Самарқандда ғолиб ва совриндор бўлганлардан фақат биттаси – қорақалпоғистонлик Ренат Раҳимовгагина (+90 кг вазн тоифасидаги чемпион) у ДХХга шикоят қилганидан кейин ваъда қилинган 8 миллион сўмлик мукофот берилган¸ холос.\nҚолган 14 нафар чемпион ва совриндорларни¸ Озодлик гаплашган боксчилар таъбирича¸ “эрта берамиз¸ индин берамиз деган алдов билан боқиб келишмоқда”.\n“Орамизда контрактга ўқийдиган талабаларимиз бор. Очиғи¸ арзимаган бўлса ҳам шу пулга кўз тикиб ўтиришипти ўқиш пулини тўлаймиз¸ деб. Федерацияга мурожаат қилавериб чарчадик – ана берамиз¸ мана берамиз деб алдашдан нарига ўтмаяпти булар”¸ дейди Озодлик гаплашган совриндорлардан бири.\nПрофессионал бокс федерацияси жавоби\nМаҳаллий матбуот хабарларига кўра¸ 2018 йилнинг август ойида Ўзбекистон Профессионал бокс федерациясининг навбатдан ташқари йиғилиши бўлиб ўтган ва унда “Real haus” компанияси раҳбари Исроил Юнусов “федерация иш фаолиятини жонлантириш мақсадида” раисликка тайинланган.\nОзодлик билан исми очиқланмаслик шарти билан гаплашган федерация расмийсига кўра¸ янги раҳбар расман 2018 йил октябрида иш бошлаган ва унинг сентябрь ойидаги Ўзбекистон чемпионати ўтказилишига алоқаси йўқ.\n“Бу мусобақани федерациянинг олдинги раҳбарлари уюштирган¸ мукофот пули сертификатларини ҳам улар берган. Янги раҳбарият октябрь ойида иш бошлаганида федерация ҳисобида пул йўқ эди ва ҳозир ҳам йўқ. Биз давлатдан пул олмаймиз¸ спонсорлар кўмаги билан ишлаймиз. Спонсорларимиз эса¸ хусусий ширкатлар¸ уларда ҳам бори бор¸ йўғи бор. Очиғи¸ федерация ходимларининг ўзи ҳам октябрдан бери ойликсиз ишлаяпти¸ лекин совриндорларга биздан олдингилар ваъда қилган пулни топишга ҳаракат қилаяпмиз”¸ деди профессионал бокс федерацияси расмийси.\nҚорақалпоғистонлик чемпион Россияга кетиш учун пулга муҳтожлигидан шикоят қилгани боис¸ бу суҳбатдош таъкидича¸ федерация вакиллари ўз ëнидан пул тўплаб¸ унинг 8 миллион сўмлик мукофот пулини тўлаб берган.\n“Жами 120 миллион сўм ҳақида гап кетаяпти. Биз бу пулни топиб¸ боксчиларимизга бериш ҳаракатидамиз. Йигитларимиз шунча ҳаракат қилди¸ тайëрланди¸ бермаслик адолатдан бўлмайди”¸ деди федерация расмийси Озодлик билан 11 февраль, куннинг биринчи ярмидаги телефон суҳбатида.\nМуаммо ўрганилаётган соатларда келган хабар\nКуннинг иккинчи ярмида Озодликка қайта боғланган бу мутасадди¸ Профессионал бокс федерацияси раҳбарияти масалани зудлик билан муҳокама қилиб¸ икки кун ичида совриндорларга пулни ўтказиб бериш чорасини топишга қарор қилганини билдирди.\n(Озодлик бу қарорнинг амалга ошиш-ошмаслигини кузатишда давом этади.)\nОзодлик мавзу юзасидан гаплашган профессионал боксчилардан бири¸ дунëнинг аксар давлатларида Профессионал бокс уюшмалари жангларга сотиладиган билет ва уларни жонли трансляция қилишдан тушадиган даромад ҳисобига чемпион ва совриндорларга ҳақ тўлашини билдирди.\nПрофессионал бокс федерациясининг AIBAга алоқаси йўқ\nЎзбекистон Профессионал бокс федерацияси нодавлат ташкилоти бўлиб¸ унинг Миллий олимпия қўмитаси таркибига кирувчи Бокс федерациясига алоқаси йўқ.\nҲаваскор боксчиларга ҳомийлик қиладиган Бокс федерацияси раиси Ўзбекистон Бош вазирининг 1-ўринбосари Очилбой Раматовдир ва бу федерация АҚШ томонидан "уюшган жиноят олами етакчиларидан бири" бири сифатида санкцияга учраган Ғафур Раҳимов раислигидаги Халқаро ҳаваскор бокс федерацияси (AIBA) таркибига киради.\nЎзбекистонлик профессионал боксчи дебют жангида ғалаба қозонди\nПрофессионал боксга кирган Шаҳрам Ғиёсов тўртинчи ғалабани қўлга киритди\nАҚШ суди Совет даврида шаклланган жиноий тўда аъзоларини рэкетда айбдор деб топди


Гулнора Каримова ëшларни етакламоқда\n18 май 2021, Тошкент вақти: 20:18\nПрезидентнинг тўнғич қизи ва ҳокимиятга ворис деб тахмин этилаëтган Гулнора Каримова ўзбекистонликларга ўзини кўп томонлама истеъдод ва заковат соҳибаси қилиб кўрсатиб келмоқда.\nЎз тасарруфидаги “Форум.уз” жамғармаси сайтида ўтказилган онлайн-мулоқотда қатнашган Ўзбекистон президентининг тўнғич қизи ёшлар саволларига жавоб берди.\n“Форум.уз” жамғармасининг расмий сайтида айтилишича, икки соат давом этган онлайн-мулоқотда жамғарма ҳамда мулоқотга таклиф қилинган маданият, санъат, спорт, кино, бизнес оламининг 300 га яқин вакилига жами 2000 дан ортиқ савол берилган.\nСаволларнинг асосий қисми, одатдагидек, онлайн-мулоқотга таклиф қилинган Самандар, Райҳон, Манзура, “Божалар” гуруҳи каби танилган ёш хонандалар, Рустам Саъдиев, Улуғбек Қодиров, Зулайҳо Бойхонова каби ижодкорларнинг ижоди ва шахсий ҳаётига оид саволлардан иборат бўлди.\nШахсан, Гулнора Каримовага берилган саволлар эса унинг қўшиқчилигию, миннатдорчилик изҳорларидан нарига ўтмади.\nЖумладан, “Ҳурматли Гулнора Исломовна, сиз қайси композиторлар билан ижод қиласиз? Модалар кўргазмасини яна давом эттирасизми? Гугоша, дегани нимани англатади?” мазмунидаги саволлар берилди.\nАммо, матни пухталиги билан ажралиб турган баъзи саволларда Гулнора Каримовага нисбатан “ўзбек ёшларининг жонкуяри”, “меценат” дейилган сўзлар ҳам қўлланилган.\nҚизиғи, мулоқотнинг бошқа ижодкорларига, асосан, шахсий ҳаёти, фарзандлари, келажакдаги режалари ҳақидагина савол берган иштирокчилар Гулнора Каримованинг шахсий ҳаёти ёхуд келажакдаги улуғ режалари ҳақида бирорта ҳам савол бермаган. Ҳар ҳолда онлайн-мулоқотнинг матнида биз бундай саволларни учратмадик.\nНаҳотки, Райҳон ёҳуд Самандар каби хонандаларнинг ҳаётига қизиққан ўзбек ёшлари учун Гулнора Каримованинг ҳаёти қизиқ бўлмаса ёки Каримова жавоб беришни маъқул топган саволларгина саралаб олиндими, деган саволимизга жавобан жамғарманинг ўзини таништиришни истамаган вакили: “Албатта, қизиқади ва қизиқувчилар учун алоҳида веб-саҳифа ташкил қилиб қўйганмиз, ўша ердан ҳамма маълумотни олишингиз мумкин”, дея қисқагина жавоб берди.\nБу саҳифага эса Гулнора Каримова ўзбек ёшларининг етакчиси ва жонкуяри сифатида акс этган фотосуратлар илинган. Унинг университет талабалари, ногирон ёшлар, спортчи ёшлар даврасидаги суратлари босилган.\nБундан ташқари, “Форум.уз” ташкилотининг ёшларга берилаётган амалий ва бир неча миллион долларлик лойиҳалари ҳақида ҳикоя қилинган.\nБу лойиҳалар энг фаол суратда олиб борилмоқда, дея келтирилган Самарқанд вилоятига сим қоқиб, жамғарманинг у ердаги вакилини суҳбатга тортдик.\n- Вилоят¸ туман¸ шаҳар босқичларида “Янги авлод”¸ “Келажак овози”¸ “Ëш тадбиркорлар”. Хуллас жуда лойиҳалар кўп. Буларнинг ҳаммасини эслаб қолиш қийин.\nОзодлик: Содда қилиб айтганда¸ бу лойиҳалар ëшларга нима беради?\n- Ëшларга авваламбор ўзини намоëн қилиш¸ маънавий¸ маърифий ва интеллектуал салоҳиятларини ошириш имкониятини беради.\nИккинчи томондан¸ дейлик моддий томондан рағбатлантириш¸ қўллаб-қувватлаш ва ўзларининг ташаббусларини ҳаëтга тадбиқ этишда каттадан-катта ëрдам беради.\nОзодлик: Дейлик¸ сизнинг вилоятда қанча минг сўмлик кўринишда ëрдам бўлди?\n- Бу нарсани биз айта олмаймиз.\n“Форум.уз” ташкилотининг энг фаол, деб эътироф этилган Самарқанд вилояти бўлими вакилидан бошқа саволларимизга ҳам жўяли жавоб ололмадик.\nАслида бу каби саволларга жўяли жавоб олиш мушкул, дейди биз билан суҳбатда ўз вақтида ушбу жамғарма фаолиятига қизиққан ва унинг лойиҳаларида иштирок этиш истагида бўлган ўзбекистонлик ёш журналист Шоҳиста Каримова.\n- Бу ташкилотни учта йўналиши бўйича танийман. Биринчиси¸ шоу бизнесга алоҳида эътибор беради. Ўзи шундоқ ҳам гуллаб-яшнаб ëтган эстрадамизга янги юлдуз кашф этиш билан шуғулланади.\nИккинчиси¸ талабалар учун грантлар ажратилган. Талабалар бориб¸ ўзларининг лойиҳаларини беришади ва уларнинг шартномаларининг қанчадир фоизини тўларкан.\nУчинчиси¸ ўқитувчилар учун ҳам грантлар ажратиб¸ буни “Ëшлар” телеканали ëритиб боради. Менинг шу нарсаларга кўзим тушган.\nАлбатта¸ бунинг бошида Гулнора Каримова тургандан кейин оммавий ахборот воситаларида алоҳида чиқишлар бўлади. Ҳар битта қилинаëтган тадбир ëритилади. Бунинг сабаби ҳам унинг тепасида айнан Гулнора Каримова тургани билан боғлиқ бўлса керак.\nАммо реал ҳаëтда бунинг амалий бир нафаси сезилмайди. Ҳар хил баландпарвоз шиорлару¸ ëшларни тўплаб¸ бир жойда қўшиқ айттириб¸ қанақадир тантанали маросимларни уюштиришдан бошқа амалий нафаси сезилмайди¸ дейди Шоҳиста Каримова.\nҲозирги вақтда бу жамғарма Ўзбекистонда ёшлар бош уриши мумкин бўлган ягона ташкилотга айлантирилди ва бу шубҳасиз, унинг раҳбари Гулнора Каримова бўлгани боисдир, деб қўшимча қилади суҳбатдошимиз.\nБу ташкилот 2008 йил якунларига бағишлаб ўтказилган навбатдаги онлайн-мулоқот эса ташкилот ва унинг раҳбари рекламасига қаратилган навбатдаги тадбирдан ўзга нарса эмас, дер экан Шоҳиста Каримова, шубҳасиз, ундаги саволлар сараланган, деган фикрда.\nЧунки, ўзбек жамоатчилиги, айниқса, Гугоша деб ном чиқаргани боис ёшлар орасида Гулнора Каримова ва умуман Ўзбекистон президенти оиласига қизиқиш жуда кучли.\n- Албатта¸ биринчи ўринда унинг сиëсатдаги мавқеига катта қизиқиш билан қарашади. Шахсияти¸албатта¸ қизиқтиради. Лекин нима учундир Ўзбекистонда Гулнора Каримова ëки президент Каримовнинг шахсий ҳаëти билан боғлиқ маълумотлар ниҳоятда ëпиқ ҳолда сақланади.\nЭнди жуда ëпиқ деб ҳам бўлмайди. Масалан¸ Гулнора Каримованинг “Жаннатмакон” деган журнали бор. Шунинг икки йил олдинги сонида Гулнора Каримова билан 30 саҳифалик суҳбат эълон қилинган.\nГулнора Каримованинг шахсияти¸ қизиқиши¸ динга муносабати¸ ҳоббиси билан боғлиқ саволлар мустақил Ўзбекистонда биринчи ва охирги марта мана шу журналда эълон қилинди.\nУ ерда ҳатто “Дадангиздан кейин сиз президент бўласиз¸ деган гаплар юрибди. Бунга қандай қарайсиз?” деган саволгача бор.\nМен ўша пайтда аспирантлар уйида турар эдим. Аспирантлар орасида шунақа қўлма-қўл ўқилганки бу журнал. Бу ҳам Ўзбекистон сиëсий арбобларининг шахсий ҳаëтига чанқоқликнинг натижасидай кўринган.\nГулнора Каримованинг шахсияти билан боғлиқ суҳбат ëки мақолани мен бошқа ҳеч қаерда кўрмадим. У ерда ҳам журналистнинг исми-шарифи берилмаган. Жаннатмакон деб ëзиб¸ икки нуқта қўйиб¸ савол берилган. Яъни бу саволлар журнал номидан умумий тарзда берилган¸ дейди Шоҳиста Каримова.


Шоҳжаҳон Эргашев машҳур промоутерлик компанияси билан шартнома имзолайдими? » Ўзбекистон янгиликлари – Zamin.uz\n, 29 2020, 20:45\n25 мар, 16:00 609 Спорт\nШоҳжаҳон Эргашевнинг навбатдаги жанги муддати аниқ бўлди 16 ноя, 15:26\nШоҳжаҳон Эргашев келаси ой Россияда жанг ўтказади 18 ноя, 03:14\nШоҳжаҳон Эргашев чемпион! 29 апр, 09:08\nБаҳодир Жалолов ҳам профессионал боксга ўтмоқда 05 мар, 16:09\nШоҳжаҳон Эргашев навбатдаги жангига боксдаги биринчи устози — отасини таклиф қилди 01 мар, 07:30\nАҚШ промоутерлик ташкилотлари Шахрам, Бектемир, Исроилга қизиқиш билдирмоқда 07 окт, 13:35\nХитой мудофаа компаниялари Ўзбекистонга инсонпарварлик ёрдами сифатида 20 тонна тиббий буюм юборди 29 мар, 20:02 3\n«5 миллион ниқоб». Бу масала қандай ҳал бўлади? 29 мар, 19:24 499\nХитойлик мутахассисларнинг биринчи гуруҳи 30 март куни келиши кутиляпти 29 мар, 19:05 677\nХитойдан 4 тоннага яқин тиббий воситалар олиб келинди 29 мар, 18:48 905\n«У шоуда қатнашишни истаяпти чоғи». Мушук балет бўйича онлайн дарсга халақит берди (видео) 29 мар, 18:30 349\nОна-бола эҳсон тарқатаётган имом-хатибни омма олдида ҳақорат қилди 29 мар, 18:28 3 082\nUFC чемпиони Жон Жонс қандай ҳибсга олинди? (видео) 29 мар, 17:50 627\nРухсатнома стикери бўлмаган автомашиналар ҳайдовчиларига қандай жазо қўлланилади? 29 мар, 17:30 1 643\nЎзбекистонда икки марта эфирдан олиб ташланган «Севги изтироби» сериали яна намойиш этилади 29 мар, 17:10 775\nХитой коронавируснинг иккинчи тўлқинидан хавотирда 29 мар, 16:52 4 202


Қуръон ва ҳадисга юксак эҳтиром | Azon.uz - Ахборот-таҳлилий портал\nҚуръон ва ҳадисга юксак эҳтиром\n913 15:05 29.08.2019\nМавлоно Абдулҳай соҳиб бавосил ҳасталигига мубтало эдилар. Бирор даво фойда бермас, кундан-кунга касаллик кучайиб бораётган эди. Ҳаттоки, жон чиқиб кетиш ҳолатигача етган эди. Ҳазрат гоҳо беҳуш бўлар, гоҳо ҳушларига келар эдилар. Бу ҳолатни эшитиб Саййид Аҳмад соҳиб Ҳазратнинг ҳузурларига ташриф буюрдилар. Ҳазрат Мавлоно бироз ҳушларига келиб, Саййид соҳибни кўрдилар ва танидилар. Саййид соҳиб: «Аҳволингиз қандай?» – деб сўрадилар. Ҳазрат Мавлоно: «Жудаям оғир. Сиз ҳаққимга дуо қилсангиз ва кўксимга оёғингизни қўйсангиз. Унинг баракотидан Аллоҳ таоло бу мусибатдан нажот берса», – дедилар. Саййид соҳиб: «Мавлоно Соҳиб! Сизнинг кўксингизда Қуръон ва ҳадис илми бор. Мен унга оёғимни қўйишим муносиб эмас», – дедилар. Кейин “Бисмиллаҳ”ни айтиб ўнг қўлларини қўйдилар. Ҳазрати Мавлонога анча таскин бўлди ва бир неча бор: “ألله رفيق الاعلي” ни тиллари ила айтдилар ва вафот этдилар. Иннаа лиллаҳи ва иннаа илайҳи рожиъуун.\n(“Намуне ке инсан – Ўрнак бўладиган инсонлар” китобидан. 125-бет)\nМақолалар Қуръон Илм эҳтиром\n1126 07:00 03.07.2020


Хорижлик фуқарога таржимонлик қилган шахс талончиликда...\n16.10.2019 14:11 0 1701\nИИББ томонидан маълум қилинишича, 28 сентябр куни, таҳминан соат 19.30да Юнусобод туманининг Боғишамол кўчасида номаълум шахслар Покистон фуқароси бўлган 45 ёшли А.Мга тегишли сумкани тортиб олиб, воқеа жойидан ғойиб бўлган. Сумка ичида «Samsung S6 Edge» қўл телефони, 800 минг сўм пул ва шахсий ҳужжатлар бор эди.\nУшбу ҳолат юзасидан Ўзбекистон Республикаси Жиноят кодексининг 166-моддасига (ўғирлик) биноан жиноят иши қўзғатилган. Кузатув камераларини ўрганиш жараёнида шу нарса аниқ бўлдики, зўравонлар хорижлик меҳмонни жиноятни содир этилишидан анча олдин кузатишни бошлаган.\nОлиб борилган қидирув-суриштирув ишларидан сўнг гумонланувчиларнинг шахси аниқланди. Хусусан, муқаддам жабрланувчига маълум муддат таржимонлик қилган 20 ёшли Ш.И ҳодисанинг ташкилотчиси бўлиб чиқди.\nГумонланувчининг сўзларига қараганда, Покистон фуқароси ундан 400 минг сўм қарз олиб, қайтармагани етмаганидек, таржимонлик хизмати учун ҳам 200 АҚШ доллари миқдорида хизмат ҳаққини беришдан бош тортган. Шу сабабли ундан ўч олиш мақсадида жиноят содир этилган.\n28 сентябр куни, таҳминан 18.30да Ш.И шериклари 22 ёшли Ш.М ва Ж.Юлар билан жиноятни режалаштирган. ИИББ ходимлари томонидан олиб борилган тезкор тадбирлар натижасида гумонланувчилар қўлга олинган. Тергов ишлари давом этмоқда.\nҲуқуқ 13/05, 16:46\nҲуқуқ 28/01, 14:48